Набий алайҳиссаломнинг тавозелари | Azon.uz - Ахборот-таҳлилий портал\n958 15:40 25.10.2018\nУмматнинг илк вакиллари ўзларига йўналтирилган мақтов ва мадҳни хуш кўрмаганлар. Чунки, бу нарса уларни ўз нафсларидаги камчиликларни унутиб, кибр ва ужубга мойил бўлиб қолишга олиб келишини яхши билганлар. Бу борада уларга энг биринчи ўрнак Набий алайҳиссаломнинг ўзлари эдилар. Ул зот соллаллоҳу алайҳи ва саллам Ўзларини мадҳ этишда чегарадан чиқиб кетишдан қайтарганлар ва “насоролар Марям ўғли Исони кўкларга кўтарганлари каби мени мақташда муболаға қилманглар!”, деганлар. Ҳузурларига меҳмон бўлиб келган Бану Омир қабиласининг вакиллари Ул зотга қарата "сен бизнинг саййидимизсан", деганларида гарчи саййидлар саййиди бўлсаларда Ўзларини паст олиб, камоли тавозедан "саййид бу Аллоҳ таборака ва таолодир", деганлар.\nСаҳиҳи Бухорийда келишича, Рубаййиъ бинт Муаввиз исмли улуғ саҳобийя аёлнинг тўйи куни унинг уйига Набий алайҳиссалом ташриф буюрадилар. Ўшанда жория қизлар унинг уйида чилдирма чалиб, Бадрда ўлдирилган оталарини шеърий тарзда ёд этиб ўтиришарди. Улардан бири Пайғамбаримизни мақтаб туриб, "орамизда бордир шундай пайғамбарки, эртан нима бўлиши унга маълумдир", деди. Шунда Набий алайҳиссалом: "ундай дема! Балки, аввалги гапларингни гапир (яъни, ўша чегарадан чиқмайдиган сўзларингни сўзла)!", дедилар.


Диний эркинлик нима у, биласизми? « Ўзбекистон Халқ Ҳаракати\nДиний эркинлик нима у, биласизми?\n28 May 2017 - 12:54\nМен қуйида фикрларимни баён этмоқчиман. Фикрларим мутлақо шахсий. Мақсадим кимнидир айблаш, кимгадир ниманидир исботлаш эмас.\nДиний эркинлик- биринчи навбатда қўрқувсиз ибодат қилишдир. Сизга қарата бир орган ходими: “намоз ўқийсизми?”, деса рангларингиз ўзгариб кетиши эмас, аксинча, «албатта ўқийман», дея олишингиздир.\nДиний эркинлик – жума куни фарзандингиз «отажон қаерга кетяпсиз, мени ҳам олиб кетинг» деса, «йўқ ўғлим, сенга мумкин эмас, олабўжилар киргизмайди» дейиш эмас, балки фарзандингизни жума куни ювинтириб, мушк анбарларни сепиб, қўлтиғингизга жойнамозни олиб: «болам, сен билан бугун Аллоҳни уйига борамиз» деб, намозни адо этиб, қайтишда ширинликлар олиб беришингиздир.\nДиний эркинлик – илм олиш мақсадида бир аҳли илмнинг эшигини тақиллатиш тугул, ҳозир замон нотинч, ўқимай тураверсин, дейиш эмас, “Юр болам, Аллоҳнинг каломини ўқишни ўрган”, деб бир инсонга шогирт қилиб беришингиздир.\nДиний эркинлик – маҳалла комитетдан онангизни, синглингизни чақириб, рўмолни ечишни буюриш эмас. Вояга етган қизингизни мактаб, коллежда рўмолини ечиш, ҳаммани ичида шарманда қилиш, рўмол билан киргизмаслик эмас, аҳлингиз билан бемалол сатр ҳолатида юришингиздир. Мактаб, коллежларда бемалол аврати ёпиқ ҳолда ўқита олишингиздир.\nДиний эркинлик – имомларни мажлисга чақириб, калласида алиф ҳам йўқлар нима ҳақида гапиришни ўргатиш эмас, салласини тагида калласи бор имомларни ўзига қўйиб бериш. Дин сиёсатдан ажралган жамиятда, сиёсат ҳам динга аралашмаслик. Имомларни қандайдир органлар эмас, имомларни шу халқни йўлбошчиси бўлишга лойиқ кўрган халқ тайинлашидир.\nДиний эркинлик – ёз кунлари айвонда уҳлаб ётсангиз будильник товуши эмас, балки азон садоси сизни бомдодга уйғотишидир.\nДиний эркинлик – сиз тўйингизни Яҳудлар ва Насороларга ўхшаб эмас, Амру маъруф ва наҳий мункар билан ўтказишингизга монелик қилмаслик.\nДиний эркинлик – паспортга суратга тушишга синглингиз ёки аёлингизни олиб борганингизда сўқимдек бир йигит «рўмолни ечсинлар» дейиши эмас, қандай хоҳласа шундай ҳолатда ҳужжатга расмга тушишдир.\nДиний эркинлик – чойхона, кафе ва ошхоналарда «намоз ўқиш мумкин эмас» деган ёзувни эмас, “намозхона” деган эшик тепасидаги ёзувни кўришингиздир.\nДиний эркинлик – “мусофир эдим, намоз ўқиб олсам бўладими?” десангиз, тинчлигини ўйлаб «мумкин эмас» ёки «шароит йўқ» деган жавобни олишингиз эмас, «бемалол ўқиб олаверинг. Агар мен халақит қилсам чиқиб турай», деган инсонларни кўришингиздир.\nДиний эркинлик – телеграм ёки ватсапдаги гуруҳдан келган биргина тақиқланган видеони кўрганингиз учун ўн беш суткалап қамалиб, итдек хор бўлиб, калтакланиб чиқиш эмас, телефонингизда хоҳлаган пайт маърузаларни эшитишингиздир.\nДиний эркинлик – телевизорда бир тийинга қиммат отарчилару машшоқларни қўшиқларигина эмас, қурон товушларини эшитишингиздир.\nДиний эркинлик – машинангизда қурон ёки маъруза тинглаб кетаётганингизда бирор постга яқинлашганда маърузани ўчириб қўйиш эмас, қуронни эшитиб манзилингизга бемалол етиб олишингиздир.\nДиний эркинлик – динингиз учун ватанингиздан қочиб чиқиб кетишингиз эмас, аксинча, динлари сабаб ватанларидан қочиб кетаётганлар учун қучоқ очишингиздир.\nДиний эркинлик – биттагина масжид очилганидан хурсанд бўлиш эмас, минглаб ёпилган масжидларнинг очилишидир.\nДиний эркинлик – Аллоҳ деб, буюрган фарзларини қилганларни қамаш эмас, минглаб қамоқдаги инсонларни озод этишдир.\nДиний эркинлик деганда ҳамманинг ўз қаричи бор. Ҳар ким ўзини қаричи билан ўлчайди. Бугун минбарларда, кўча кўйда «бизда диний эркинлик бор» деганларни эшитиб, аквариумдаги балиқ ҳаёлимга келади. Аквариумдаги балиқ учун ўша аквариум бутун дунё. Энг комфорт шароитдир. У аслида бошқарилаётганини, нима беришса еб ётганини билмайди. У учун энг ҳавфсиз, энг тинч, энг шинам жой аквариумидир. Энг ачинарлиси эса у шу аквариумни бутун дунё деб билади. Уммон қаршисида нуқтадан ҳам кичик эканлигини билмайди.\nМен ундай инсонларни айбламайман. Чунки улар ҳақиқий диний эркинлик нима эканлигини билишмайди. “Мусофир бўлмагунча мусулмон бўлмайсан”, деган гап бежиз айтилмаган экан.\nP.S: Аллоҳ рамазони шарифда бизларга хотиржам ибодат қилишликни насиб этсин. Аллоҳ рамазон сабаб дуоларимизни ижобат айлаб, диний эркинлик берсин. Қамоқда қолаётганларни бизлар билан ифторликлар қилишларини насиб этсин. Беморларга шифо берсин. Динимизга нусрат берсин. Уруш бўлаётган жойларга тинчлик, офият ва омонлигини берсин. Золимларни хор қилсин.


Жиҳод мавсуми: 'Исломий Давлат'нинг оёғи Марказий Осиёга етадими? - BBC O'zbek\nҲам маҳаллий ва ҳам халқаро таҳлилчиларга кўра, жорий паллада бу ҳақда қатъий хулоса чиқаришга эрта.\nУларнинг бу каби баҳолари минтақадаги қатор исёнчи гуруҳларнинг "Исломий Давлат"га ўз дастакларини ошкора изҳор этишлари ортидан янграмоқда.\nЎз ўрнида таъкидлаш жоиз, биринчилардан бўлиб бундай баёнот билан чиққанлар орасида Ўзбекистон Исломий Ҳаракати ҳам бор.\nЯқинда ҳаракат раҳбари Мужоҳид Усмон Ғозий, "барча аъзолари номидан ўзларининг Исломий Халифат билан бир сафда эканликларини эълон қилган”ди.\nУларнинг баёнотидан қисқа вақт ўтмай, Покистон Толибон Ҳаракати раҳбари Мавлоно Фазлуллоҳнинг ҳам худди шундай истакда эканига оид расмий хабарлар пайдо бўлди.\nОрада ҳаракат раҳбариятининг бундай истакда эмаслигига оид раддиялар ҳам янграган эса-да, куни-кеча Бош матбуот воизи ва беш нафар минтақавий қўмондонининг “Исломий Давлат” гуруҳини дастаклаш қарорида эканликлари маълум бўлди.\nЎз ўрнида таъкидлаш жоиз, бу каби баёнот ва раддиялар Покистон Қуролли кучлари ярим йилдан буён қавмлар яшовчи Вазиристон минтақасида кенг кўламли ҳарбий амалиётлар олиб бораётган, Покистон Толибон Ҳаракати раҳбарияти сафларида тарқоқлик ва бўлинишлар кузатилаётган бир манзарада ўртага чиқмоқда.\nПокистон Толибон Ҳаракати ва уларнинг яқин иттифоқчиси сифатида кўрилувчи Ўзбекистон Исломий Ҳаракати, йилларки, айнан Шимолий ва Жанубий Вазиристон минтақаларидан бошпана топиб келган.\nЎзбекистон Исломий Ҳаракати раҳбари эса, “Исломий Давлат” гуруҳига дастаклари изҳор этилган сўнгги баёнотида айнан ана шу ҳарбий амалиётлар сабаб, ўзларининг Вазиристон минтақасида ночор аҳволда қолганликларини илк бор ошкора тан олганди.\nЎтган бир неча ойнинг ўзида Ироқ ва Суриядаги каттагина ҳудудларни босиб олиб, ўз исломий халифалигини эълон қилган “Исломий Давлат” эса, жорий пайтда барча жангари гуруҳлар орасидан “энг бойи” ва қудратлиси сифатида эътироф этилмоқда.\nБаёнотлар нимани англатади?\nМужоҳиддин Усмон Ғозийнинг баёноти яққол Ўзбекистон Исломий Ҳаракатининг ҳозирга келиб, “Исломий Давлат” Жанубий ва Ғарбий Осиёда фаолият юритиб келаётган кўплаб кичик гуруҳлардан кўра глобалроқ, деган тўхтамга келганига далолат қилади...\nПокистондан минтақавий таҳлилчи\nПокистондан етакчи минтақавий таҳлилчи Аҳмад Рашид ҳам Би-би-си Ўзбек Хизмати билан суҳбатида исёнчи гуруҳларнинг бу каби устма-уст баёнотлари сабабини энг аввало “Исломий Давлат” эришаётган ютуқлар билан боғлайди.\n“Бунинг бирламчи сабаби, менимча, “Исломий Давлат” гуруҳининг Яқин Шарқда қўлга киритаётган муваффақиятлари билан боғлиқ. Кейин, назаримда, Ўзбекистон Исломий Ҳаракати ва Толибон сафларидаги ёш жангариларни уларнинг ғояси ҳам ўзига жалб этмоқда. Агар, хотирангизда бўлса, Ўзбекистон Исломий Ҳаракати Марказий Осиёда исломий халифалик барпо этишни мақсад қилган. “Исломий Давлат” эса, аллақачон Яқин Шарқда ўз халифалигини эълон қилиб, энди уни бутун мусулмон оламига ёйиш истагида”, - дейди таҳлилчи.\nСуҳбатдошимиз, ўз ўрнида, ҳозирга келиб, ҳатто, бутун Жанубий Осиёдаги қолган жангари гуруҳлар ҳам эришаётган ютуқлари сабаб, “Исломий Давлат”га анчайин ижобий кўзда қарай бошлашаётганини айтади.\nЛондондан Мудофаа масалалари бўйича халқаро таҳлилчи Пол Рожерс эса, яқинда қилган баёнотларини бу икки жангари гуруҳ мавқеъларидаги анчайин жиддий ўзгариш сифатида баҳолади.\n“Мужоҳиддин Усмон Ғозийнинг баёноти яққол Ўзбекистон Исломий Ҳаракатининг ҳозирга келиб, “Исломий Давлат” Жанубий ва Ғарбий Осиёда фаолият юритиб келаётган кўплаб кичик гуруҳлардан кўра глобалроқ, деган тўхтамга келганига далолат қилади. Менимча, улар ҳозир мусулмон оламидаги учта муқаддас маконни кўз остига олган глобалроқ исломий ҳаракатга эътибор қаратган маъқул, деган ўйга келишган. Ўз ўрнида, бу – ҳаракатнинг миллатчи қарашларидан анчайин ортга чекинганига ҳам далолат қилади. Мавжуд ҳолат, ўз навбатида, “Ал-Қоида” тармоғини ташвишга солмай қўймайди, албатта. Чунки ўзини дастаклаётган гуруҳлар анчайин миллатчи қарашда бўлишса ҳам, тармоқ ҳамиша ўзини глобал, дея иддао қилиб келган”, - дейди таҳлилчи суҳбатдошимиз.\nУнинг айтишича, Ўзбекистон Исломий Ҳаракати нисбатан кичик ва асосан қувғиндаги гуруҳ бўлса ҳам, “Исломий Давлат”ни дастаклашига оид сўнгги баёноти сиёсий жиҳатдан олдинга қўйилган жиддий қадам ҳам бўлган.\n“Шуни алоҳида таъкидлаш керакки, минтақадаги исёнчи гуруҳлар, айниқса, Ўзбекистон Исломий Ҳаракати жуда кичкина гуруҳ. Шу боис ҳам, уларнинг “Исломий Давлат” гуруҳини дастаклаш қарори фақат сиёсий жиҳатдан катта аҳамият касб этади. Яъни, улар энди ўзларини глобал жиҳодий гуруҳнинг бир қисми сифатида кўрсатишлари мумкин бўлади”, - дейди у.\nImage caption "Буларнинг барчаси жорий пайтда фақат сиёсий рамздан ўзга нарса бўлмайди..."\nАммо, худди шу ўринда, таҳлилчи Пол Рожерснинг таъкидлашича, ҳаракатнинг бу каби баёноти жорий пайтда амалда деярли ҳеч нарсани англатмайди, деса ҳам бўлади.\n“Ҳозир бу икки гуруҳ ўзаро қандайдир алоқада бўлишлари мумкин. Балким, ораларидаги муносабатларни анчайин мустаҳкамлашга ҳам муваффақ бўлишар. Аммо буларнинг барчаси жорий пайтда фақат сиёсий рамздан ўзга нарса бўлмайди. Ҳозир энг муҳим масала – қолган йирик исёнчи гуруҳларнинг “Исломий Давлат” атрофида уюшиш-уюшмасликлари билан боғлиқ. Чунки “Исломий Давлат” илгари сураётган ғоя ҳозирча бутун дунё бўйлаб илдиз отиб улгургани йўқ”, - деркан, таҳлилчи ҳозир бундай хавф мавжуд эканини ҳам инкор этмайди.\nСуҳбатдошимизга кўра, буларнинг барчаси инобатга олинса, жорий пайтда бу иттифоқчилик Марказий Осиёга солиши мумкин бўлган жиддий таҳдид ҳақида сўз юритиш ноўрин бўлади.\nЎз ўрнида халқаро таҳлилчининг таъкидлашича, сўнгги баёноти Ўзбекистон Исломий Ҳаракатига Покистон шимоли-ғарбидаги ички низоларда ҳам ҳеч бир маънода қўл келмайди.\nПокистон Қуролли кучларининг шу йил ёз ойида бошлаган йирик ҳарбий амалиётларидан бироз аввал эса, айрим маҳаллий таҳлилчилар сўнгги пайтларда Ўзбекистон Исломий Ҳаракати аъзолари сони яна ортмоқда, деган баҳолар билан чиқишганди.\nУлар Ўзбекистон Исломий Ҳаракати сўнгги йилларда Марказий Осиё давлатларидан янги аъзолар ёллаб, қўшни Афғонистон шимолида фаоллашиш орқали минтақа чегараларига яқинлашишга уринаётгани ҳақида сўз юритишганди.\nПокистон Қуролли кучларининг ҳозир ҳам давом этаётган ҳарбий амалиётлари натижасида ҳануз Вазиристонда бўлган ҳаракат аъзоларининг қанчалик жиддий талофат кўрганликлари маълум эмас, раҳбарларининг тақдири ҳам ноаёнлигича қолмоқда.\nАммо ҳарбий доираларда ҳаракат жангариларининг сони бир неча юздан бир неча мингтагача, деб тахмин қилинади.\nМақсад "яшаб қолиш эмас"...\nХудди шу манзарада ҳам Ўзбекистон Исломий Ҳаракати ва ҳам айрим покистонлик юқори мартабали қўмондонларнинг “Исломий Давлат”ни дастаклашларига оид баёнотларига тўхталаркан, Франциядан минтақавий сиёсий таҳлилчи Камолиддин Раббимов бу икковлоннинг мақсадлари фақатгина “яшаб қолиш эмас”, дейди.\n“Булар жуда ҳам кучли сиёсий, ҳарбий инқирозларни босиб ўтишган. Уларнинг бугунги кундаги асосий хоҳиш-истаклари фаоллашув, ўзлари учун молиявий ва инсоний оқимларни кучайтириш. Агар, улар Сурия ва Ироқдаги жабҳага қўшиладиган бўлишса, улар учун ана шу ҳар икки эшикнинг ҳам очилишини тахмин қилиш мумкин. Биз биламизки, бутун дунёдан ўша жиҳодчилик тафаккурида шахслар бугун Ироққа, Сурияга келишаяпти, ал-Бағдодийга байъат беришаяпти. Яъни, уларнинг йўқотиш эмас, айнан қандайдир ресурслар илинжида “Исломий Давлат”га қўшилишлари эҳтимоли кучли”, - дейди суҳбатдошимиз.\nЎз ўрнида, Ўзбекистонга шундоқ қўшни Афғонистон Толибон Ҳаракати “Исломий Давлат” гуруҳини дастаклашда нега жим, деган саволга келганда Лондондан халқаро таҳлилчи Пол Рожерс бунинг сабабларини бир неча омиллар билан изоҳлайди.\nУнинг айтишича, АҚШ бошчилигидаги иттифоқ кучларининг жиғига тегмаслик, Афғонистонда ўз мавқеини сақлаб қолиш ва анчайин миллатчи ғояга эга экани боис, ҳаракат “Исломий Давлат”ни қўллашга бормайди.\nЎз ўрнида, суҳбатдошимиз Афғонистонда ҳозирлиги жуда оз, Покистонда аввалги туришидан асар ҳам қолмаган бўлса-да, “Ал-Қоида” тармоғи ҳамон дунёдаги жиҳодий гуруҳлар орасида ўзини йўлбошловчи санаши боис, ўрнимни эгаллайди, деган хавотирда “Исломий Давлат”га жуда шубҳа билан қараши ва унинг гуллаб-яшнаши йўлида ҳар қандай қўлловдан ўзини тийишини таъкидлайди.\nУстига устак, минтақавий таҳлилчилар глобал жиҳод даъвосидаги бу икки гуруҳ орасида қатор масалалар юзасидан жиддийгина келишмовчиликлар борлигига диққат қаратишади.\nУларга кўра, "ал-Қоида" "Исломий Давлат"нинг миллий ва диний озчиликларга ҳам қаратилган шафқатсиз жанг олиб бориш услубидан тортиб, халифликка танлаган номзодигача ёқламайди.\nЭслатиб ўтиш жоиз, “Исломий Давлат” гуруҳининг 2000 йиллар бошларида айнан “ал-Қоида”нинг Ироқдаги бир тармоғи сифатида пайдо бўлгани айтилади.\nҲарбий манбаларга кўра, орада асосан худкушлик ҳужумлари уюштириш билан шуғулланиб келган ва шиаларга ўта қарши кайфиятдаги гуруҳ Ироқда кучайиб бораётган зўравонликлар ва қўшни Суриядаги фуқаролар урушидан фойдаланиб, 2011 йилда янги жанггари куч сифатида ўртага чиқади.\nОрадан уч йил ўтиб, Ироқ ва Суриядаги улкан ҳудудларни босиб олади, қатор нефть конларини қўлга киритади ва ўз назорати остидаги ерларда исломий халифалик эълон қилади.\n“Исломий Давлат” гуруҳининг Ироқдаги шиалар ва Суриядаги алавийлар бошчилигидаги ҳукуматга қарши сунний араб жамоаларидан куч олиши, асосий даромад манбаи ўзлари босиб олган конлардаги нефть контрабандаси, товон пули, банкларни талаш ва маҳаллий аҳолидан йиғиб олаётган солиқлари ҳисобидан экани айтилади.\nАмерикалик юқори мартабали ҳарбий мулозимлар эса, яқинда “шу пайтгача Исломий Давлат” каби “мукаммал ва яхши молияланган гуруҳга гувоҳ бўлмаганликлари”ни эътироф этишганди.\nАгар, Америка матбуотида келтирилган айрим маълумотларга таянилса, гуруҳ таркибида ҳавода бўладими ёки ерда, жанг олиб бориш санъатини пухта эгаллаган собиқ ҳарбий зобитларгача бор.\nХалқаро ҳарбий экспертлар эса, “Исломий Давлат”нинг худди Ливандаги “Ҳизбуллоҳ” гуруҳига ўхшаб, қисман террорчи, қисман партизан ва қисман ҳали шаклланиб улгурмаган давлатига эга, устига устак жуда мослашувчан гуруҳ эканига диққат қилишади.\n"Исломий Давлат"нинг "жозибаси"\nФранциядан минтақавий сиёсий таҳлилчи Камолиддин Раббимов ҳам худди шу ўринда дунёдаги бошқа исёнчи гуруҳлар билан солиштирганда, “Исломий Давлат”нинг қолган жиҳодчилар учун жозибали бўлган бир қанча муҳим жиҳатлари борлигини таъкидлайди.\n“Булар Ғарбнинг, биринчи ўринда Америка Қўшма Штатларининг “Исломий Давлат” гуруҳи ва халифи Абу Бакр ал-Бағдодийга қарши уруш эълон қилиши, гуруҳнинг қўл остида жуда катта ҳудуд ва анчагина салмоқли иқтисодий, молиявий ресурсларнинг мавжудлигидир. На “ал-Қоида”да, на Афғонистон Толибон ҳаракати Мулла Муҳаммад Умарда мана шундай катта ресурслар бор ва уларнинг бирортаси фаолият олиб борувчи ҳудуд бу қадар қайноқ тўқнашувлар нуқтаси эмас”.\n“Уларни бирлаштириб турувчи позиция бу – мафкура: Бир томондан, исломий давлат қуриш. Иккинчи тарафдан, Ғарбга қарама-қарши туриш. Яъни, Исломни қаршилик мафкураси сифатида талқин этиш”, - дейди у.\nТаҳлилчига кўра, худди шу сабабдан ҳам, жиҳодчилар ўз олдларига ана шу жабҳага қўшилиб, Ироқ ва Сурияда Ғарбга қарши курашиш каби вазифани қўяётган бўлишлари мумкин.\nСуҳбатдошимизнинг айтишича, бундан кейин ҳам бутун дунёдан жиҳодчиларнинг Ироққа йиғилиш тенденцияси борган сари кучайиб боради ва яқин йиллар ичида асосий кураш нуқтаси ҳам ана шу Ироқ бўлади.\n“Бугун глобал жиҳодий майдонда учта катта ташкилот қолаяпти ва биз уларнинг ўртасидаги қудрат тақсимоти (иерархия), муносабат қандай эканини билмаймиз. “Ал-Қоида” бу – катта бренд, лекин унинг ресурслари, айниқса, инсоний ресурслари жуда ҳам чекланган. Бутун дунё бўйича ҳам мингтага бормайди, деган маълумотлар бор. Энди, Афғонистон толиблари бу – анча қудратли ташкилот. Лекин бугунги кунда уларнинг ўз қўл остларида бўлган ҳудудлари ва йирик молиявий манбаълари мавжуд эмас. Бошқа томондан, толиблар ҳали анча вақт сиёсий фурсат кутишда давом этишлари мумкин. Лекин бугунги кунда дунёда энг фаол ва қудратли бўлган жиҳодий ташкилот, бу – албатта, “Исломий Давлат” ва унинг раҳбари Абу Бакр ал-Бағдодий”, - дейди таҳлилчи.\nУ, айнан ўзи тилга олиб ўтган омилларни назарда тутаркан, бу икки жангари ташкилотдан ҳеч бўлмаганда биттаси маълум муддатдан кейин ал-Бағдодийга байъат келтириши эҳтимолини ҳам назардан соқит этмайди.\nБугунги иқтисодий қудратини назарда тутаркан, Покистондан минтақавий таҳлилчи суҳбатдошимиз Аҳмад Рашид “Исломий Давлат” ҳозирги кунда Жанубий ва Марказий Осиёдаги айрим жангари гуруҳларни молиялаш мавқеида эканини айтади.\nЎзбекистонликлар ва "Исломий Давлат"\n“Исломий Давлат” ташкилоти тақдирининг қандай бўлиши Ўзбекистонга таъсир қилиш даражасини белгилаб беради. Агар, “Исломий Давлат” барқарор бир феноменга айланса, бу жараён, бу муаммо кенгайиши, Афғонистондаги жиҳодий фаолиятнинг кучайиши ва Ўзбекистоннинг чегараларига яқинлашишига сабаб бўлади. Лекин ҳали бундай дейишга жуда ҳам эрта\nСўнгги йилларда турли матбуот нашрларида Ўзбекистон дохил қатор Марказий Осиё давлатларидан ҳам “Исломий Давлат” сафига бориб қўшилаётганлар ҳақидаги хабарлар тез-тез бўй кўрсата бошлаган.\nУлардан айримлари Би-би-си дохил айрим бошқа Ғарб нашрлари билан алоқага чиқиб, ўзларининг “Исломий Давлат” гуруҳи сафида жанг қилаётган ўзбекистонлик эканликларини ҳам иддао қилишганди.\nЖумладан, Хуршид Мухторов исмли шахс Би-би-си Ўзбек Хизмати билан суҳбатида ҳозир Сурия ва Ироқда ўзига ўхшаган марказий осиёликларнинг сони минглаб экани ва улардан кўпчилиги ўзбеклар эканини даъво қилганди.\nАммо “Исломий Давлат” сафларида жанг қилаётган ўзбекистонликларнинг аниқ сони борасида расмий рақамлар йўқ.\nМинтақавий ва халқаро таҳлилчилар бугун Ироқ ва Сурияда жанг қилаётган марказий осиёликлар сони бир неча юздан бир неча мингга етиши мумкинлигини тахмин этишаркан, уларнинг сони ортиб бораётганига ҳам диққат қилишади.\nХудди шу манзарада, ҳатто, халқаро таҳлилчилар орасида ҳам жиҳодчилар сафларида жанг қилиб, ватанларига қайтаётган бу каби фуқароларнинг ўз давлатлари хавфсизлиги учун асосий муаммога айланишлари мумкинлиги ҳақидаги хавотирлар йўқ эмас.\nФото муаллифлик ҳуқуқи l\nАйрим минтақа давлатлари эса, аллақачон ўз фуқароларининг “Исломий Давлат” назорати остидаги ҳудудларга сафар қилишларининг олдини олиш йўлида қатор чора-тадбирларга ҳам қўл ура бошлашган.\nБошқа томондан, айрим таҳлилчиларга кўра, агар, минтақадаги бошқа исёнчи гуруҳлар ва қўмондонлар ҳам "Исломий Давлат” гуруҳини танлайдиган бўлишса, бу – Ўзбекистоннинг шундоққина биқинидаги Афғонистон ва Покистонга энг аввало шафқатсиз жанг усулларининг кириб келишига замин яратади.\nБундан аввал покистонлик ҳарбийлар "Исломий Давлат"нинг вакиллари минтақада алоқаларини йўлга қўйиш ҳаракатида эканликларини айтиб чиқишганди.\nТаъкидлаш жоиз, яқинда Покистоннинг Афғонистонга яқин шимолий-ғарбий Пешовар шаҳрида “Исломий Давлат” тарафдорлари гуруҳни олқишловчи варақаларни тарқатишаётганига оид хабарлар ҳам пайдо бўлганди.\nАммо, суҳбатдошимиз, Франциядан минтақавий сиёсий таҳлилчи Камолиддин Раббимов Эрондан тортиб, Саудия Арабистонигача, Яқин Шарқдаги қатор давлатларнинг “Исломий Давлат”га қарши мавқеъда эканликларини назарда тутган ҳолда, буларнинг барчаси Ироқдаги воқеаларнинг қандай якун топишига боғлиқ бўлишини таъкидлайди.\nЎз ўрнида эслатиб ўтиш жоиз, Абу Бакр ал-Бағдодий ўтган ой аудио-мурожаат билан чиқиб, фақатгина Ироқ ва Сурия билан чегараланиш ниятлари йўқлиги, бундан кейинги нишонлари Саудия Арабистони бўлажагини баён қилганди.\nСаудия подшоҳлиги эса, Исломнинг бешиги, мусулмонлар учун муқаддас икки ҳарам соҳиби, жаҳондаги энг йирик нефть ишлаб чиқарувчи ва экспорт этувчи давлат саналади.\nХудди шу сабабдан ҳам, шу йил ёзида ўз халифалигини эълон қиларкан, “Исломий Давлат”нинг вақти келиб, албатта, айнан Саудия Арабистонига кўз тикиши кўпчилик учун кутилган янгилик бўлганди.\nБу каби хабарлар манзарасида саудиялик айрим мулозимлар ўзларигина “Исломий Давлат”ни мавҳ этишга қодир ва бунинг учун қонуний ҳуқуққа эга минтақадаги ягона давлат эканини ҳам иддао қилишганди.\nМусулмон оламида катта нуфузга эга Саудия Арабистони Бош муфтийси эса, бундан ҳам анча аввал гуруҳни “Исломнинг душмани”, дея эълон қилганди.\nГуруҳнинг шафқатсиз жанг олиб бориш услуби ва қисқа вақт ичида эришишга муваффақ бўлган ютуқлари яқинда Саудия Арабистони дохил қатор Яқин Шарқ давлатларини ўз ичига олган АҚШ бошчилигидаги ҳарбий коалицияга асос солинишига сабаб бўлган ва иттифоқчилар аллақачон ҳаводан туриб, “Исломий Давлат” мавқеъларига зарба беришни бошлаб юборишган.\nШуни ҳам таъкидлаш жоиз, сўнгги ойларда минтақадан гуруҳнинг кўзга кўринарли ютуқларига оид хабарлар йўқ.\n“Худди шу сабабдан ҳам, “Исломий Давлат” ташкилоти тақдирининг қандай бўлиши Ўзбекистонга таъсир қилиш даражасини белгилаб беради. Агар, “Исломий Давлат” барқарор бир феноменга айланса, бу жараён, бу муаммо кенгайиши, Афғонистондаги жиҳодий фаолиятнинг кучайиши ва Ўзбекистоннинг чегараларига яқинлашишига сабаб бўлади. Лекин ҳали бундай дейишга жуда ҳам эрта”, - дейди бу таҳлилчи суҳбатдошимиз ҳам.\nБошқа бир таҳлилчи суҳбатдошимиз Аҳмад Рашид ҳам, “Исломий Давлат” янги феномен экани, ғоялари ҳалича Марказий Осиё, Покистону Афғонистон ва толиблар орасига у қадар кенг кириб бормагани, шу боис ҳам, гуруҳнинг минтақа учун ростмана таҳдидга айланиши ҳақида сўз юритиш, ҳозирча, жуда ноўрин бўлишини айтади.\n“Жорий пайтда “Исломий Давлат” Яқин Шарқда катта ютуқларга эришаяпти. Аммо, сўзсиз, гуруҳнинг Марказий Осиёда ҳам шундай муваффақиятларга эришишини кўришни истовчи одамларни ҳам йўқ деб бўлмайди”, - дейди таҳлилчи.\nЎз ўрнида, айрим ғарблик таҳлилчилар “Исломий Давлат”нинг бу яқин орада дунё учун жиддий таҳдидга айланиши ҳақида ҳам қатъий хулоса чиқаришга ҳали вақтли эканини айтишади.\nУлар ўз хулосалари сабабини энг аввало зафар чўққисига бирданига эришган айрим экстремистик гуруҳларнинг ўз ютуқларидан тезда бошлари гангиб қолиши билан изоҳлашади.\nБошқа томондан, бу каби таҳлилчилар “Исломий Давлат”нинг қудрати босқинчилик ва этник тозалашларга асослангани учун ҳам, гуруҳнинг ичдан зил етишга мойил эканини таъкидлашади.\nЎз ўрнида эслатиб ўтиш жоиз, ҳам Ўзбекистон Исломий Ҳаракати, ҳам Покистон ва ҳам Афғонистон Толибон ҳаракати ҳали-ҳануз ўзини глобал жиҳодий тармоқ сифатида кўрувчи “ал-Қоида”нинг яқин иттифоқчилари саналишган.\nТармоқ ва унинг ҳозирги раҳбари Айман аз-Завоҳирий, шу жумладан, Афғонистон Толибон ҳаракати раҳбарияти ҳам ҳозирча ўз иттифоқчиларининг яқинда қилган баёнотларига расман бирор бир муносабат билан чиқишмаган.\nЎз ўрнида, минтақавий таҳлилчилар “Исломий Давлат” гуруҳини дастаклашга оид кутилмаган баёнотлари манзарасида Ўзбекистон Исломий Ҳаракати ва Покистон Толибон ҳаракати қатор юқори мартабали қўмондонларининг ўз исломий халифаликларини барпо этиш режаларига нима бўлиши саволи очиқ қолаётганини айтишади.\n“Исломий Давлат” гуруҳи эса, шу йил июн ойида эълон қилган расмий баёнотида ўз халифаликлари кенгайиб, қўшинларининг қадами етиб борган ҳар қандай ҳудуддаги барча амирликлар, гуруҳлар, давлатлар ва ташкилотлар йўққа чиқишини таъкидлаганди.


“Биз томонларгаям коронавирус инфекция етиб келди. Қишлахта ўн бешта одамда ўша касаллик бор экан”,- деди бугун эрталаб қишлоқдошларимдан бири. “Қизилмишдаям, Тегирмонбошидаям ўша касалликка чалиниб банисада ётганлар боракан,”- деди яна бири. Мен улардан:” Ким вирус юқтирибди, қайси оиладан экан?- деб сўрасам: ” Билмимиз. Одамлар гапиряпти”,- деди.\nОшинларим эса: “Бизди қишлақтаги мактаб ўқитувчиларидан вирус аниқланибди,”- деб гапирди. Қизиғи шуки, қишлоқларимизда Ковид-19 тарқалгани ҳақида гапираётганлар ниқоб тақмаган, биров билан гаплашганда масофа сақламайди. Ҳеч бир одамда вирус юқтириб олишдан қўрқувни сезмадим, гўё бу дунёда пандемия, коронавирус йўқ, бўлса ҳам биздан жуда узоқда…\n” Ўлимдан қўрқиш аҳмоқлик. Хотинлар ҳар куни “патир-путир” туғяпти, дунёга янги меҳмонлар келяпти, эски меҳмонлар жой бўшатиши керак-ку! Машойихлар бу дунёга беш кунлик меҳмонмиз, деб айтиб кетган. Меҳмоннинг келиши қанчалик гўзал бўлса, вақтида кетиши ҳам гўзалдир. Сув бир томондан кириб, иккинчи томондан чиқиб кетмаса, ўртада ачийди,”- деб тушунтиради қўшни фермернинг сувчиси Абдуғаффор. Мен унга коронадан унча қари бўлмаганлар ҳам ўлаётганини гапиргандим.\nБизда корона ваҳимаси йўқ, оломон ишга, бозорга бемалол бориб келяпти.\nМенинг ўзим ҳам бугун Янгибозорни айланиб келдим. Бозорда одам ҳар доимгидек кўп. “Коронага чалинсам-а, ўпкам чириб вафот этсам-а!”- деган ўй менда ҳам бор. Лекин кўнглимда ўлимдан қўрқув сезмадим.\nИнтернетда:” Вирус ўчоғи Тошкондан водийга кўчди,”- деган гапларни ўқидим. Ўз билганимча вирус юқтирмаслик тадбирини қилиб юрибман.\n(Совқотишдан, совуқ сув ичишдан эҳтиёт бўлинг. Тананинг совқотиши ва томоқдан совуқ сувнинг ўтиши иммунитетни пасайтириб юборади ва вирус тез юқиши ва тез ўлдириши (ўлманг,узоқ яшанг) мумкин).\nБошқа ишларимиз яхши.\nОлмаларни уйга ташиб бўлдик. Мошларимиз тез орада пишади.\nБугундан қўшни фермерда пахта терими бошланди. Аксари ошинлар пахта теримга ўтади. Ошин камайгач, уларнинг нархи ҳам ошади. Совуқлигим ошдимикан, оёғим оғриб, тинимсиз ухлагим келяпти.\nМиллатни уйғотиши керак бўлган ëзувчининг ухлаши- бу фақат бизда бўладиган ҳолат.\nФақат бизда бўлиши мумкин бундай ғалати ҳолат. Масалан, мактаб директоридан мактаб қоровули ақллироқ бўлади.\nФақат бизда бўлиши мумкин бундай ҳолат. Масалан, ҳокимдан кўра унинг ҳайдовчиси тўғри қарор чиқариши мумкин.\nФақат бизда бўлиши мумкин бундай ғалати ҳолат! Масалан, оддий деҳқон қишлоқ хўжалигида қанақа ислоҳот кераклигини қишлоқ хўжалиги вазиридан яхши билади.\nБунақа парадоксларни юзлаб келтириш мумкин!\nЎғлим билан суҳбат\nЭнди эътиборингизга ўғлим билан суҳбатни ҳавола қилсам.\n– Ўғлим, имтиҳонларни топширдингми? Нима бўлди? – Манимча контракт бўлди, бюджет қимоқчийдим. Йигирма олтита аниқ топдим. – Контракт бўса ҳам розиман. Бюджетга пора берган ҳаромхўрларнинг ўғил-қизлари киради. Кейинчалик улар дарсгаям келмайди, доллар кўтариб келади. Ўзим неча марта кўрганман, факультет деканлари дарсга келмайдиган талабаларнинг синов дафтарчасини кўтарволиб ўқитувчиларга баҳо қўйдириб юрган. Асли домлаларга ўқишга пора билан кирган, дарсларга келмайдиган талабалардан фойда, шулар оралиқ синовдан ўтиб олай деб домлага доллар узатади. Сен яхши ўқийсан ва домлалар учун ҳеч қандай фойда келтирмайсан. Эсингдан чиқмасин, болам, бузуқ, айниган жамиятда яшаяпмиз. Олимларимиз савдогарга айланиб кетган, илм сотиб яшайди. – Сиз айтган гапларнинг ҳаммасини биламан, дада. – Билсанг, яхши. Уйга қачон қайтасан? – Балларни билиб қайтаман. – Келавер, болам, ош қилиб бераман. Аслида бир йиллик ҳосилимни сотиб пора эвазига сени аллақачон ўқишга олиб кирган бўлардим, лекин мен замонга боқмайдиган одамман, ҳамма бўқ еса, ҳамма еяпти, деб мен ҳам бўқ емайман, сизларни ҳам бўқ емайдиган қилиб ўстирдим. Контрактингни эплаймиз. Мош ва олмаларни сотамиз. Асли сендек билимдон йигит бюджетда ўқишинг керак эди. Майли, бюджетни ҳаромхўрлар яхши кўради. Майли, ўғлим, тезроқ қишлоққа қайтавер. Соғлиқ яхшими. Йўтал-пўтал йўқми? -Бўпти, дада. – Бўпти, ўғлим. Ўзингни эҳтиёт қил.\nУмрим камбағалнинг анча йиллардан буён битмаган чала иморатига ўхшайди, десам тўғри бўлармикан. Бунақа иморат бир томони битмаёқ иккинчи томони эскириб, нураб, захлаб улгуради.\nДемак, умрга қиёс ахтаришда давом этамиз.\nШундоқ ортимга – яшаб ўтган умрим томонга ўгирилиб бир ёмон манзарани кўриб кўнглим бузилди. Нимани кўриб мунгли бўлиб қолдинг, деб сўранг, айтаман. Ортимга ўгирилиб бир ғариб экинзорни кўрдим: кўчатлар сийрак, ола, ҳосили ночор, барглари шира босган. Бундай манзара кўнгилни тушкунликка солади, дилингни хуфтон айлагай.\nУмрга яна қиёслар ахтарамиз.\nУмрим ортиб қолди, деб ёзайми? Бир тентак шамол эсиб дарахтнинг пишмаган, ғўр мевалари битта қўймай ерга тўкиб кетди. Энди дарахт нима қилсин? Барглари ям-яшил, куз келишига анча бор, лекин уни мазмундан – мевасидан маҳрум этишди. Қайта гуллай олмайди бечора, чунки гул фасли ўтиб кетган.\nУмрни яна нималарга қиёслаш мумкин?\nУмримни қиморда ютиб олинган пул каби беҳудага сарфладим дейми? Одатда қиморда ютиб олинган пул бемаъни ва бемаза ишларга сарфланади.\nУмр нима эканлигини тушуниб олиш учун ҳали кўп қиёслар ахтарамиз….\nҚари тут ҳақида\nУйимдаги тут шу баҳор юз ёшни қаршилади.\nАгар қишда ўтиндан қийналганлар кесиб кетмаса, у яна 900 йил яшайди.\nБолалигимда шу тутнинг ковагида ажина кўргандим, тумшуқчасини чиқариб турганди. Қўлимга кесак олиб бир отовдим, боёқиш ажина бошини ковакка тиқиб яшириниб олганди, мен бўлсам ковакка қўлимни тиқиб уни ушламоқчи бўлгандим. Ковакка қўлимни тиқсам, юмшоқ нарсага тегди. Ана, ажинани ушладим ,деб илкис қўлимни ташқари чиқарсам… илон билтанглаб турибди. Тезликда илонни бир ёнбошга отдим. Ўйладим: ажина илон кўринишига кириб олдимикан. Бошқа гаплар ҳам кўп. Тут ҳижрон ва айрилиқ кунларим гувоҳи. Яна бошқа гаплар ҳам бор. Дадам раҳматли шу тутнинг гаврони билан оёғимга савалагани ҳам ёдимда. Кўп гаплар эсимдан чиққани йўқ.\nЭлим, ярадорман, ҳимоянг қани?!\nКўплар мени ëзувчи дейди, аммо бошимга дард келганида шоир ҳам бўлганман. Мана бу сатрлар ўша дардли кунлар маҳсули.\nТинглангиз, бир ғалат гапни айтаман,\nИсо эмасман, лекин қайтаман.\nЗолимни тошбўрон қилган кунларинг\nЭнг катта харсангни ўзим отаман.\n… Ватаним, ҳақгўйга озор бермагин,\nСотқинни қувлагин, гузар бермагин.\nЎлигин итларнинг пойига ташла,\nВатаним, золимга мозор бермагин. …\nЭрк деб қалқимайсан – кифоянг қани?!\nҚашшоқлик дардига нечун чалиндинг?!\nОлтининг, кумушинг- сармоянг қани?! …\nАслида ўзбекнинг ёмони менман,\nҲамма буғдой бўлса, сомони менман.\nВа лекин барингиз омон-омонсиз,\nОзодлик йўлида қурбони менман.\nРаҳимжон Раҳмат ижод дафтаридан намуналар эди.\ndata-title="Ҳамма буғдой бўлса, сомони менман" data-description="<!-- wp:paragraph --> <p>"Биз томонларгаям коронавирус инфекция етиб келди. Қишлахта ўн бешта одамда ўша касаллик бор экан",- деди бугун эрталаб ..." data-image="https://eltuz.com/wp-content/uploads/2020/08/rasm4297743-scaled.jpg" data-url="https://eltuz.com/kozqarash/215030/" data-services="facebook,odnoklassniki,twitter,telegram" data-counter="ig">


Андижон вилояти Асака туманида 9 ёшли қизни ўлдирган аёл 12 йил 4 ой 24 кунга озодликдан маҳрум қилинди.\nУшбу жиноят иши юзасидан Бош прокуратура қуйидагиларни маълум қилган:\n2020 йил 21 июнь куни Асака туманида 9 ёшли қизнинг мурдаси ўз уйида қотиллик аломатлари билан топилган. Ҳолат юзасидан жиноят иши қўзғатилиб, тергов ҳаракатлари Бош прокуратуранинг Ўта оғир жиноятларни тергов қилиш бошқармаси томонидан олиб борилган.\nТўпланган далилларга асосан дастлабки терговда фуқаро А.Ҳ. 2020 йил 21 июнь куни қўшниси Д.А. истиқомат қиладиган уйга ўғрилик мақсадида киргани ва у ердан пул олганига гувоҳ бўлган, ёш бола Қ.И.нинг танасига бир неча маротаба пичоқ билан жароҳат етказиб, уни қасддан ўлдиргани аниқланган. Шунингдек, А.Ҳ. ўғрилик ҳамда фирибгарлик жиноятларини ҳам содир этгани ўз исботини топган.\nАйбланувчининг айби унинг кўрсатуви бўйича олинган ашёвий далил (пичоқ), пичоқ дастаси ичидан олинган намуна марҳума қизга тегишли экани тасдиқланган экспертиза хулосаси, гувоҳларнинг кўрсатувлари, хусусан, тўрт нафар гувоҳ А.Ҳ. марҳума қизнинг хонадонидан югуриб чиққанини кўргани ва бошқа далиллар билан тўлиқ исботланган.\nБундан ташқари, А.Ҳ. ўз айбига иқрорлигини ҳам баён қилган. Жумладан, қўшнисининг уйига ўғрилик мақсадида киргани ва шу қўшнининг ёш қизи (марҳума) уни кўриб қолганидан қўрқиб, пичоқ билан ўлдирганини тан олган.\nА.Ҳ.нинг иқрорлик кўрсатувлари реал воқеликка асослангани ва ихтиёрий равишда берилгани суд-психология экспертизаси хулосаси билан тасдиқланган. Судланувчи тергов жараёнларида қўрқитилгани ёки қийноққа солингани ёхуд бошқача тарза унга тазйиқ ўтказилгани тўғрисидаги маълумотлар асосли эмас.\nОммавий ахборот воситаларида марҳума қизнинг зўрлангани ҳам суд-комиссиявий экспертизада ўз исботини топмаган. 2020 йил 21 июнь куни мазкур жиноят иши айблов хулосаси билан мазмунан кўриш учун вилоят судига юборилган. Бироқ тергов давомида аниқланган ва исботланган далил ҳамда важлар суд томонидан инобатга олинмаган, ўта оғир жиноят ҳаракатларига етарли баҳо берилмаган.\nШу тариқа вилоят суди жиноят ишлари бўйича судлов ҳайъатининг 2021 йил 5 майдаги ҳукми билан А.Ҳ. фақатгина фирибгарликда, яъни марҳума қизнинг онасига тегишли бўлган тилла занжирни алдов йўли билан қўлга киритишда айбдор деб топилиб, унга нисбатан 2 йил муддатга озодликдан чеклаш жазоси тайинланган. Ўғрилик, босқинчилик ва қотиллик юзасидан эса у оқланган.\nШу боис 2021 йил 12 май куни вилоят прокуратураси томонидан вилоят суди жиноят ишлари бўйича судлов ҳайъатининг 2021 йил 5 майдаги ҳукмига нисбатан Олий суднинг жиноят ишлари бўйича апелляция инстанциясига апелляция тартибида протест келтирилган.\nБош прокуратура иш бўйича манфаатдор тарафлар ва кенг жамоатчилик, хусусан, оммавий ахборот воситаларидан қуйидаги жиҳатларга эътибор қаратишни сўраган:\nбиринчидан, вилоят суди томонидан оқланган судланувчининг «айбсиз» экани ҳақида суднинг якуний ҳукми қонуний кучга кирмасдан туриб, хулоса қилишга ҳали эрта.\nИш бўйича судлов жараёнлари мавжуд ҳужжатлар, далиллар, гувоҳларнинг кўрсатувлари, айблов хулосасига асос қилиб келтирилган бошқа жиҳатларга вилоят суди томонидан ҳар томонлама муносиб баҳо берилмаганини кўрсатиб турибди;\nиккинчидан, асосан ҳимоя тарафи ва судланувчи кенг жамоатчиликка тақдим этаётган тафсилотлар асосида эҳтиросли хулосаларга келиш ноўрин ҳисобланади;\nучинчидан, Олий суднинг якуний тўхтамидан кейингина жиноят иши бўйича қўшимча равишда тегишли муносабат билдирилади.


Ўзбекистонда 1 апрелдан яна қимматлашиш кутилмоқда - BBC O'zbek\nЎзбекистонда 1 апрелдан яна қимматлашиш кутилмоқда\nImage caption Ўзбекистонда ҳар йили 1 апрелдан иссиқ ва совуқ сув, табиий газ ва электр ҳақлари оширилади.\nРасмийлар маълум қилишларича, Ўзбекистонда 1 апрелдан бошлаб иссиқ ва совуқ сув, табиий газ ва электр қуввати учун ҳақлар 10 фоизча кўтарилади.\nМамлакатда ҳар йили апрел ойидан аҳоли учун тўловлар оширилади.\nБундан олдинги йилларда аҳолидан оладиган пулини нега қимматлаштираётгани сабаби ҳақида тушунтириш ҳам бермай келган, фақат фалон кундан бошлаб хизмат ҳақлари оширилади, деган эълон билан чекланган давлат назоратидаги идора-ташкилотлар бу йил қимматлашиш Ўзбекистон Молия вазирлиги билан келишилган ҳолда амалга оширилаётгани ҳақида хабар тарқатганлар.\nБироқ Ўзбекистонда йиллик инфляция қарийб 20 йилдан буён 7-8 фоиздан ошмаётгани ҳақида ҳисобот бериб келаётган Молия вазирлиги нега 8 ёки 9 фоизлик қимматлашувни маъқуллагани ҳақида ҳозирча хабар бергани йўқ.\nФақат Молия вазирлигининг www.mf.uz веб-сайтида 2013 йил 1 октябридан ёқилғи-энергетика нархларининг ва коммунал хизматлар ҳақларининг қанча этиб белгилангани ҳақидаги маълумот турипти.\nБу маълумотлар ҳам рус тилида ёзилган.\nЎзбекистонда бундан олдинги расмий қимматлашиш ўтган йил октябрида кузатилган.\n1 апрелдан Молия вазирлиги "Ўзбекэнерго" монополист ширкатига электр ҳақларини ўртача 9,5 фоиз оширишга рухсат берган.\n1 киловатт электр қуввати қиймати учун энди аҳоли 131 минг 040 сўм тўлаши талаб қилинади.\nҲозир электр ҳақи 120 минг сўм этиб белгиланган.\n"Ўзбекнефтегаз" ширкати ҳам аҳолига тақдим қилаётган табиий газининг ҳақини Ўзбекистоннинг Молия вазирлиги билан келишган ҳолда 1 апрелдан бошлаб 8,9 фоиз ошириши ҳақида эълон қилган.\nШу кеча-кундузда уйида газ ўлчагичи бор хонадон 1 кубометр газ учун 151 сўм тўлаётган бўлса, кейинги ойдан 165 сўмдан ортиқ тўлаши лозим бўлади.\nГаз ўлчагичи йўқлар ҳар 10 кубометр газ учун 2857 сўм тўлашлари лозимлиги хабар қилинмоқда.\nМарт ойи ўртасида "Сувсоз" ташкилоти 1 апрелдан совуқ сув ҳақи 1 кубометри учун 266 сўмдан 294 сўмга оширилиши ҳақида хабар берган.\nҚимматлашиш 10 фоизни ташкил этади.\n"Тошиссиқликқувват" ташкилоти эса иссиқ сув ва иситиш ҳақларини 11 фоиздан зиёдроққа кўтаришга қарор қилган.\n"Тошиссиқликқувват" ташкилоти нега нархларни ошираётгани борасида изоҳ берган.\nҚимматлашиш сабабини "Тошиссиқликқувват" энергия манбалари ва материаллар қимматлагани билан тушунтирган.


Венесуэла америкалик дипломатлардан мамлакатни 72 соат ичида тарк этишларини талаб қилди - 12.03.2019, Sputnik Ўзбекистон\nВенесуэла ҳукумати АҚШ дипломатларига мамлакат ҳудудини тарк этишлари учун уч кун муҳлат берди. 12.03.2019, Sputnik Ўзбекистон\n© AFP 2018 / SCHNEYDER MENDOZAВоеннослужащие ВС Венесуэлы\nВенесуэла ҳукумати АҚШ дипломатларига мамлакат ҳудудини тарк этишлари учун уч кун муҳлат берди.\nТОШКЕНТ, 12 мар — Sputnik. Венесуэла ҳукумати АҚШ дипломатларига мамлакат ҳудудини тарк этишлари учун уч кун муҳлат берди. Бу ҳақда Венесуэла ташқи ишлар вазири Хорхе Арреаса маълум қилди.\n“Америка дипломатик хизматчилари Венесуэла ҳудудини 72 соат ичида тарк этишлари шарт”, - дея ёзди Венесуэла ташқи ишлар вазири Хорхе Арреаса ўзининг Twitter᾽даги саҳифасида.\nАввалроқ АҚШ давлат котиби Майк Помпео АҚШ Венесуэладаги қолган барча дипломатларни шу ҳафта давомида чақириб олмоқчи эканлигини маълум қилган эди.\nЭслатиб ўтамиз, 21 январ куни Венесуэланинг мухолиф парламенти спикери Хуан Гуаидо муваққат ҳукумат амал қилиши вақтига ўзини вақтинчалик президент деб эълон қилган эди. АҚШ ва бошқа бир қатор давлатлар Гуаидони тан олишди. Россия, Хитой ва айрим давлатлар эса Мадурони қўллаб-қувватлашда давом этишмоқда.


Ўзбекистон журналистика ва оммавий коммуникациялар университетига қабул квоталари эълон қилинди\nЎзбекистон журналистика ва оммавий коммуникациялар университетига...\n14.06.2018 13:42 0 1182\nЎзбекистон журналистика ва оммавий коммуникациялар университетига 2018-2019 ўқув йили учун бакалавр таълим йўналишлари ва магистратура мутахассисликлари бўйича қабул квоталари эълон қилинди. Университетга умумий ўрта таълимни (11-синф базасида) тамомлаганлик тўғрисида шаҳодатнома (аттестат) ёки академик лицей, касб-ҳунар коллежи дипломига эга бўлган фуқаролар танлов асосида қабул қилинади.\nБакалавр таълим йўналишлари бўйича умумий 100 нафар, магистратура йўналиши бўйича 30 нафар, олий журналистика курсларига 6 нафар, умумий 136 нафар талаба қабул қилинади. Улардан 33 таси грант, 103 таси шартнома асосида.\nҚабул жараёни бошқа ОТМлардаги каби 15 июндан 15 июлга қадар давом этиши белгиланган эди. Бироқ, 15 июнь Ҳайит байрами Ўзбекистон Республикаси Президенти Шавкат Мирзиёев 2018 йилнинг 11 июнь кунидаги «Рамазон ҳайитини нишонлаш тўғрисида»ги қарори билан дам олиш куни сифатида белгиланганлиги муносабати билан ҳужжатлар 16 июндан бошлаб қабул қилинади.\nЎзбекистон журналистика ва оммавий коммуникациялар университетига 2018 – 2019 ўқув йили учун қабул Инҳа университети биносида бўлиб ўтади. Манзил: Тошкент шаҳри Мирзо Улуғбек тумани, «Зиёлилар» кўчаси, 9 –уй.\nҚабул квоталари қуйидагича:\nБакалавр таълим йўналиши\n«Интернет журналистика ва ижтимоий тармоқлар» факультети (умумий 45 нафар ):\nИнтернет журналистика йўналиши – 10 нафар (3 та грант, 7 та контракт);\nМедиадизайн йўналиши – 10 нафар (3 та грант, 7 та контракт);\nБосма оммавий ахборот воситалари журналистикаси – 15 нафар (5 та грант, 10 та контракт);\nМедиамаркетинг ва реклама – 10 нафар (3 та грант, 7 та контракт).\n«Халқаро журналистика ва жамоатчилик билан алоқалар» факультети (умумий 55 нафар ):\nТелерадиожурналистика йўналиши – 15 нафар (5 та грант, 10 та контракт);\nСпорт журналистикаси йўналиши – 10 нафар (3 та грант, 7 та контракт);\nХалқаро журналистика йўналиши – 10 нафар (3 та грант, 7 та контракт);\nЖамоатчилик билан алоқалар йўналиши – 20 нафар (6 та грант, 14 та контракт).\nМагистратура таълим йўналиши\n«Интернет журналистика ва ижтимоий» факультети (умумий 12 нафар):\nИнтернет журналистика мутахассислиги – 3 нафар (1 та грант, 2 та контракт);\nБосма оммавий ахборот воситалари мутахассислиги – 3 нафар (1 та грант, 2 та контракт);\nНоширлик иши ва муҳаррирлик мутахассислиги – 3 нафар (1 та грант, 2 та контракт);\nМедиаменежмент мутахассислиги – 3 нафар (1 та грант, 2 та контракт).\n«Халқаро журналистика ва жамоатчилик билан алоқалар» факультети (умумий 12 нафар):\nХалқаро журналистика мутахассислиги – 3 нафар (1 та грант, 2 та контракт);\nАхборот хизматлари технологиялари мутахассислиги – 3 нафар (1 та грант, 2 та контракт);\nТелевидениэ ва радиоэшиттириш мутахассислиги – 3 нафар (1 та грант, 2 та контракт);\nСиёсий-ҳуқуқий журналистика мутахассислиги – 3 нафар (1 та грант, 2 та контракт).\nОлий журналистика курслари (маълумоти олий бўлган мутахассислар учун)– умумий 6 нафар (6 та контракт).\nМаълумот учун шуни алоҳида таъкидлаб ўтиш жоизки, юқорида номи келтирилган сиёсий-ҳуқуқий журналистика, медиаменежмент, интернет журналистика каби янги мутахассисликлар шу кунга қадар мамлакатимизнинг ҳеч бир журналистика факултетида мавжуд бўлмаган, мутлақ янги ва замон талабидаги мутахассисликлар дея эътироф этилмоқда.\nқабул Ўзбекистон журналистика ва оммавий коммуникациялар университети\nТаълим 08/09, 17:25\nМуҳаммад ал-Хоразмий номидаги мактабга ўқувчиларни қабул қилиш тартиби эълон қилинди\nТаълим 18/08, 20:51\nТАТУга ўтган йилга нисбатан 40 фоиз кўп абитуриент ҳужжат топширди\nТаълим 25/07, 12:31\nОТМга қабул бўйича янги ўзгаришлар бўлиши кутилмоқда


Токио Олимпиадаси 2021 йил ўтказиладими? Ташкилий қўмита бунга амин эмас / Olamsport.com\nХабарингиз бор, Япониянинг Токио шаҳрида жорий йил ўтказилиши керак бўлган ёзги Олимпия ўйинлари бир йилга кечиктирилганди.\nМусобақа ташкилий қўмитаси вакилларидан бири Ёсиро Морининг сўзларига кўра, пандемия келаси йил ҳам давом этса ва унинг назорати издан чиқса, бўлажак Олимпиада бутунлай бекор қилиниши ҳам мумкин.\nТокио Олимпиадаси XXI асрда қолдирилаётган Олимпия ўйинларининг дастлабкиси сифатида тарихга кирмоқда. Ўтган асрда уриш ҳаракатлари билан 1916 йил Берлин, 1940 йил Токио ва 1944 йил Лондонда ўтиши керак бўлган Олимпия ўйинлари бекор қилинган эди. Шунингдек, 1972 йил Мюнхенда ўтган Олимпия ўйинлари ҳам теракт сабаб тўхтатилган, аммо вазият юмшагач баҳслар якунига етказиб қўйилган эди.\nВакцинасиз Олимпиада имконсиз\nАгар самарали вакцина топилмаса, Токио-2020 Олимпия ўйинларининг келаси йил ўтказилиши ҳам сўроқ остида қолиши мумкин, деб ўйлайди Япония шифокорлар ассоциацияси раҳбари Ёситакэ Ёкокура.


Парламент комиссиясининг навбатдаги йиғилиши бўлиб ўтди\n18:46 / 15.09.2016\nЎзбекистон Республикаси Олий Мажлиси ҳузуридаги жамоат фонди маблағларини бошқариш бўйича Парламент комиссиясининг навбатдаги йиғилиши бўлиб ўтди. Бу ҳақда ЎзА хабар бермоқда.\nУнда парламент комиссияси аъзолари, ижтимоий шериклик субъектлари – ижроия ҳокимияти органлари, фуқаролик жамияти институтлари ва ОАВ вакиллари иштирок этди.\nПарламент комиссиясининг навбатдаги йиғилишида нодавлат-нотижорат ташкилотлари, оммавий ахборот воситалари ва фуқаролик жамияти бошқа институтларининг лойиҳа ва дастурларини давлат томонидан молиявий кўллаб-қувватлаш масалалари муҳокама қилинди. Хусусан, жорий йилда давлат ижтимоий буюртмаси тақдим этиш ва давлат грантлари ажратиш бўйича олтита танлов ўтказилди. Олий Мажлис хузуридаги жамоат фондининг ушбу танловларида мингга яқин ННТ, ОАВ ва фуқаролик жамиятининг бошқа институтлари иштирок этиб, 27 миллиард 760 миллион сўмлик лойиҳалар тақдим этди.\nТанловлар натижасида муҳим ижтимоий аҳамиятга молик 210 дан зиёд лойиҳа кўллаб-қувватланди. Уларга давлат бюджети маблағлари ҳисобидан 5 миллиард 230 миллион сўм ажратилди. Шунингдек, давлат ижтимоий буюртмалари шаклида 2,3 миллиард сўмлик лойиҳалар бажарилмоқда.\n– Олий Мажлис ҳузуридаги жамоат фонди давлат грантларининг бешинчи ва олтинчи танловлари натижаларини кўриб чиқдик, – дейди Олий Мажлис Сенатининг Қонунчилик ва суд-ҳуқуқ масалалари қўмитаси раиси Ботир Матмуродов. – Унга кўра, 55 ННТ, ОАВ ва фуқаролик жамияти бошқа институтлари ғолиб бўлди. Бу лойиҳалар давлат бюджети маблағлари ҳисобидан 1 миллиард 350 миллион сўм миқдорида молиялаштирилади.\nЛойиҳалар доирасида жойлардаги давлат бошқаруви органлари билан ижтимоий шерикликда “Ғояга қарши ғоя: жаҳолатга қарши маърифат билан”, “Мен Ватанимни севаман”, “Жамиятда менинг ўрним бор” каби мавзуларда туркум тадбирлар ўтказилади.\nСеулдаги KOTFA 2018 кўргазмасида Ўзбекистоннинг сайёҳлик салоҳияти намойиш этилди\n21:00 / 18.06.2018\nБМТ эксперти Ўзбекистондаги диний ислоҳотларга баҳо берди\n15:38 / 18.06.2018


Qalampir.uz - Видео: Футбол ўйини даҳшатли пичоқбозликга айланди\nВидео: Футбол ўйини даҳшатли пичоқбозликга айланди\n20:07, 27.03.2018 Спорт\nФутболчилардан бири рақиб жамоа ўйинчисига совуқ қурол билан ташланиб, тан жароҳати етказди.\nФутбол бўйича Аргентина иккинчи лигасининг баҳсларидан бирида “Лос Андес” ва “Бровн де Адрогу” жамоалари бир-бирига қарши тўп сурди.\nУчрашувнинг 15 дақиқасида трибуналарда мухлислар ўртасида бошланган даҳанаки жанг кейинчалик майдондаги футболчиларга ҳам “юқди”.\nЖанжал чиқишига меҳмон жамоанинг мухлиси томонидан рақиб томошабинлари томонга кетма-кет шишаларнинг улоқтирилиши сабаб бўлди.\n“Жанг” шу даражада аланга олдики, рақиблар оддий буюмларга ҳам қаноат қилмай, бир-бирларига пичоқ ўқталишга тушдилар. Ҳаттоки, футболчилардан бири рақиб жамоа ўйинчисига совуқ қурол билан ташланиб, тан жароҳати етказди.\nЗудлик билан ҳаракатга тушган Аргентина полицияси бу тартибсизликни бартараф этди. Аввало пичоқбозликдан даҳшатга тушган болалар ва аёллар қутқарилди.\nЮздан ортиқ тартиббузар эса полиция томонидан қўлга олиниб, стадиондан олиб чиқиб кетилди. Шундан сўнг эса баҳс давом эттирилди. Бироқ, учрашувнинг 30 дақиқасида яна жанжал чиқди. “Лос Андес” футболчисини рақиб ўйинчиси бўйни ва юзи аралаш тепди.\nЎз вақтида вазиятга аралашган ҳакам кутилиши мумкин бўлган “гладиаторлар жанги”нинг олдини олди. Аммо “Лос Андес” вакилига ҳавас қилиб бўлмасди. Бутса зарбидан унинг юзи ёрилиб кетганди. Икки марта тўхталиб, яна давом этган баҳсда мезбонлар 2:0 ҳисобида ғалаба қозонишди.\nАбдулазиз Комилов Афғонистон ҳақида: “На ютган маълум, на ютқазган...”\n09:58, 26.12.2018 7 527\nСамарқандда мезбон уйига келган меҳмонни ўлдириб қўйди\n15:40, 24.12.2018 12 741\nТошкент вилоятида мактаб ўқувчиси жиноят содир этди\n18:29, 23.12.2018 11 230\nТошкентда 19 яшар қиз онаси билан тунги клубга бориб, икки йигитни пичоқлади\n14:25, 21.12.2018 11 985\n11:15, 27.11.2018 12 460


“Янглиш мақсадлар ҳосили” - Favvora | билим чашмасидан отилган фаввора\n2016-05-05 1820 Ko'rilgan Авлодлар қайғуси 2\nТуғилиб, ҳаётга келишдан бошланган бу ёруғ олам ишларида то-вафот топиб, қабрга қўйилгунга қадар юмушларида мақсадлари ҳали у, ҳали бу важҳ бўлаётган инсонларнинг ҳолати ва уларнинг зурриётларининг тарбияси – ўта мушкул, ва аянчли аҳволдадир. Улар бу мушкулотдан қутулиш учун ҳар қандай воситаларни ишга солиб кўрмоқдалар. Натижа улар кутганчалик ижобий эмас. Чунки, хаёт йўли ва ундаги мақсад – хаётни халқ этган Яратувчининг ҳоҳиш-иродасига зиддир. Унинг ижобий эмаслигининг сабаби бу хаётни Роззоқ Зотнинг имтихон учун берган – бир насиба олами деб тушинилмагани ва у хаётда бир мақсад сари интилиб, меҳнат қилинмаётгани асосий сабабдир.\nБеақл инсонга молу-мулк тасарруф этиш учун бериб қўйилмайди. У ақлсизлиги учун бемақсад, турли ишларга молу-мулкни сарф этиб юборади ва ўзининг кейинги ҳаётида бармоқ тишлаб, надомат билан қийналиб ўтишига сабаб бўлади. Дунё хаётини ҳам ўз идрокича ўтказадиган кимса олдига ўзи мақсад ўйлаб топиб, умрини, молини, имкониятини сохта мақсад сари йўналтирса, бу ишга сарф этган аклданда заиф ақл бўлмаса керак!\nБу янглиш мақсад эгалари авлод аталмиш – келажак чироғини ўчиришга оғиз пуфламоқчи бўлган одамлар тоифасидир. Ўз мақсадлари йўлида ўзларини ҳам, авлодларини ҳам хароб этмоқдалар. Бу инқироздан чиқишнинг асосий ва ягона йўли – Аллоҳ Хақ Таъолонинг шариатига итоат этмоқ, унинг амридан келиб чиқиб хаётда мақсадланмоқ ва ўша мақсад сари одимламоқдир!\nДунё ва мусулмонлар “Туркманистон”\nМухаммад ибн Сийрин\nУМАР ИБН АБДУЛАЗИЗНИНГ ЎҒЛИ АБДУЛМАЛИК\n“Қабоҳатнинг қулаши” 1-қисм (Адабий – бадиий нашр)


Озодбек Назарбеков "Ўзбекконцерт"нинг қўшиқлар рўйхатини тузиш қарорига муносабат билдирди\nЎзбекистон халқ артисти "Ўзбекконцерт"нинг халққа мурожаатини "шошилинч қарор", дея баҳолади\nТОШКЕНТ, 8 авг - Sputnik. Ўзбекистон Маданият вазирининг биринчи ўринбосари, Ўзбекистон халқ артисти Озодбек Назарбеков "Ўзбекконцерт"нинг тўй-ҳашамларда куйланадиган қўшиқлар рўйхатини шакллантириш қарорини "шошилинч қарор", дея баҳолади, деб хабар қилди Спутник Ўзбекистон мухбири.\n“Ўзбекконцерт” тўйларда ижро этиш тавсия этиладиган қўшиқлар рўйхатини тузади\n"Ўзбекларда "сал шошиб қўйибди" дейилади-ю. Мана бу ерда ижодкорлар ўтирибди, билишадики, санъат асарлари халқнинг фикридан келиб чиқиб танланмайди. Санъат асарлари халқ орасида тарғиб қилинади. Тўйда нимани ижро қилайлик, деган масалани халқга ташлашдан кўра, уни тарғиб қилиш тўғрироқ бўларди", - деди Назарбеков бугун Тошкентда ўтказилган матбуот-анжумани давомида.\nЭслатиб ўтамиз, илгарироқ "Ўзбекконцерт" давлат муассасаси тўй-ҳашамларда куйланадиган қўшиқлар бўйича тавсиявий характерга эга бўлган махсус йўриқнома ишлаб чиқиш режасини билдирган эди. Муассасанинг ушбу ғояси интернет фойдаланувчилари орасида қизғин муҳокамаларга сабаб бўлди. Фейсбук фойдаланувчилари "Ўзбекконцерт" бу кетишда яқинда "тавсия этиладиган келинлар рўйхати"ни шакллантиришига ҳам шубҳа қилмасликларини билдирган эдилар.


Сурхондарё вилоятидан Олий Мажлиси Сенати аъзолари сайланди\n2020 йилнинг 16 январь куни Термиз шаҳридаги Санъат саройида халқ депутатлари вилоят, туман ва шаҳар Кенгашларининг қўшма мажлиси бўлиб ўтди. Унда вилоят, туман ва шаҳар Кенгашлари депутатлари, фаоллар ҳамда оммавий ахборот воситалари вакиллари иштирок этди.\nМажлисда қатнашган Ўзбекистон Республикаси Марказий сайлов комиссияси аъзоси Шерзодхон Қудратходжаевнинг таклифи билан 54-Тоқчиён сайлов округидан вилоят Кенгаши депутати Абдукарим Аҳмедов қўшма йиғилишнинг раиси этиб тасдиқланди.\nҚўшма мажлиснинг кун тартибига битта - Ўзбекистон Республикаси Олий Мажлиси Сенати аъзолигига Сурхондарё вилоятидан вакиллар сайлаш тўғрисидаги масала киритилди.\nДепутатлар кун тартибидаги масала юзасидан қўшма мажлис ишини ишини олиб бориш учун ишчи ҳайъати, тушган таклифларни ҳисобга олиш ва қабул қилинадиган қарорларни расмийлаштириш учун мажлис котибияти, Олий Мажлиси Сенати аъзолигига номзодлар кўрсатиш бўйича Маслаҳат кенгаши, яширин овоз беришни ўтказиш ва унинг натижаларини аниқлаш учун Саноқ комиссияси аъзоларини сайладилар.\nМаслаҳат кенгаши Сенат аъзоларини сайлаш бўйича номзодларни кўриб чиқиш учун махсус ажратилган маслаҳат хонасида тўпландилар. Маслаҳатлашувдан сўнг яширин овоз бериш бюллетенига киритиш учун Сенат аъзолигига номзодлар бўйича таклиф ўқиб эшиттирилди. Номзодларнинг алоҳида-алоҳида эшитуви, муҳокамаси ва ёқлаб овоз бериш натижаларига кўра уларни сайлов бюллетенига киритиш тўғрисида қарор қабул қилинди.\nҚонунчиликка мувофиқ, Сенат аъзолари сайлови яширин овоз бериш йўли билан ўтказилади. Саноқ комиссиясининг раиси қўшма мажлис иштирокчиларига яширин овоз бериш тартибини тушунтирди.\nШундан сўнг депутатлар яширин овоз бериш кабиналарида Сенат аъзолигига номзодлар учун овоз бердилар.\nОвоз бериш натижаларига кўра қўшма мажлисда ҳозир бўлган депутатларнинг эллик фоиздан кўп овозини олган 6 нафар номзод –\n3-Дарбанд сайлов округидан вилоят Кенгаши депутати, Сурхондарё вилояти ҳокими Боболов Тўра Абдиевич,\n4-Янгиобод сайлов округидан Қизириқ тумани Кенгаши депутати, Қизириқ туманидаги 17- умумтаълим мактаби директори Бўтаева Бахтигул Абдураҳматовна,\n21- Жарқўрғон сайлов округидан вилоят Кенгаши депутати , Термиз шаҳридаги “Сурхон саноат қурилиш” компанияси бошқаруви раиси Қодиров Баҳодир Тўхтаевич,\n56-Сариосиё сайлов округидан вилоят Кенгаши депутати, “Ўзбекгидроэнерго” акциядорлик жамияти бошқаруви раиси Сангинов Абдуғани Абдураҳмонович,\n10-Навоий сайлов округидан вилоят Кенгаши депутати, ФЎЎБОФМБ вилоят Кенгаши раисининг кексалар ва фахрийлар билан ишлаш бўйича ўринбосари Соатов Арзиқул Чоршанбиевич,\n1-Бойсун сайлов округидан вилоят Кенгаши депутати, Термиз давлат университети ректори Тошқулов Абдуқодир Ҳамидович Сурхондарё вилоятдан Ўзбекистон Республикаси Олий Мажлиси Сенати аъзолигига сайланди.\nШунинг билан халқ депутатлари вилоят, туман ва шаҳар кенгашларининг қўшма мажлиси ўз ишини якунлади.


Ўшда ўзбек тили ва адабиёти дарсликлари чоп этилди\n06 май 2021, Тошкент вақти: 06:10\nЎшдаги ўзбек мактаблари ўқувчилари ўзбек тили ва адабиёти бўйича 3 мингдан ортиқ дарслик билан таъминланди. Бу ҳақда Озодликка маълум қилган Ўш шаҳар Таълим бошқармаси раҳбари Қуштарбек Кимсановга кўра, ҳозирда ўзбек мактаблари 80 фоиз китоб билан таъминланган. Айни пайтда Ўшдаги ўзбек мактабларида китоб етишмовчилиги энг катта муаммолардан бири ҳисобланади.\nЖорий ойда Ўш шаҳар Маориф бошқармасига Қирғизистон Маориф вазирлиги томонидан ўзбек тили ва адабиёти бўйича 3140 дона китоб келди. Бу китобларнинг умумий баҳоси 460 минг сомдан ортиқ (8000 минг АҚШ долларига яқин) маблағни ташкил этади.\nБунга қадар Ўш шаҳар Маориф бошқармасида бўлиб ўтган турли йиғинларда ота-оналар, ўқитувчи ва ўқувчилар томонидан ўзбек тилидаги дарсликларнинг етишмаслиги масаласи кўп тилга олинган.\nЎш шаҳар Маориф бошқармаси раҳбари Қуштарбек Кимсановга кўра, шаҳар мактабларида китоб тақчиллиги 35 фоизни ташкил қилади ва янги китиблар чоп этилгач бу етишмовчилик миқдори камайди:\n- Ўш шаҳрида бу йилги ўқув йилида китоб билан таъминланиш барча мактаблар даражасида 65 фоизни ташкил қилди. Қирғиз тилида ўқув китоблари бўйича 90 фоиз, рус мактабларида ўқиш китоби билан таъминлаш 42 фоизни, ўзбек тилидаги мактабларда эса 62 фоизни ташкил қилган,- дейди Қуштарбек Кимсанов.\nСуҳбатдошга кўра, тилга олинган рақамлардан ташқари ота-оналар жамғармаси ҳисобидаги китоблар ҳам мавжуд.\nҲозирда Ўшда мавжуд бўлган ўзбек тилидаги ўрта таълим мактаблари математика, биология, тарих, физика, химия, каби фанлардан китоблар йўқлиги сабабли ўқувчилар қирғиз тилидаги дарсликлардан фойдаланишга мажбур бўлмоқда.\n- Қирғиз мактаблари учун чиққан китоблардан фойдаланилмоқда. Масалан тарих фанидан шунақа бўлаяпти. Тил "барьер"и озроқ бўлгани учун ўзбекчага таржима қилиб ўқитишаяпти. Аммо барибир қийинчилик бор. Сабаби, ўқитувчилар жонли мулоқотда бўлавериши мумкин қирғиз тилида, лекин фанга оид бўлган илмий терминларда қийин бўлаяпти,- дейди ўшлик мактаб ўқитувчиларидан бири Муҳаммаджон Охунов.\nҚирғизистонлик ўзбек ўқувчиларининг китоб муаммосини ҳал қилиш, ўзбек тили дарслари бўйича ўқув дастурларининг озайишининг олдини олиш учун маҳаллий ўзбек ўқитувчилари Қирғизистон Маориф вазирлигига ҳам мактуб жўнатишган.\nЎзбек зиёлилари мактубида, Ўзбекистон ва Тожикистондаги бошқа миллат вакиллари учун ўқув режалар қандайлиги кўрсатилган ва ўртадаги фарқ бўйича намуналар келтирилган. Шунингдек, хатда Қирғизистондаги ўзбек тили дарсларининг жуда кўп қисқартирилгани тўғрисидаги фикрлари ёзилган.\nҚирғизистонда сўнгги марта 6, 7, 8-синф ўқувчилари учун она тили ва адабиёти дарсликлари 2012 йилда чоп этилган.\nЎш шаҳар таълим бошқармаси раҳбари Кимсанов ўзбек мактабларида физика, тарих ва бошқа фанлардан ўқув китобларининг етишмаслигини тан олиб, масалани ҳал қилишда электрон китобларга ўтиш ташаббуси кўтарилаётганини айтади. Унга кўра, агарда бу масала кейинги йилдан амалга оширилса, ўқув китобларининг етишмаслиги сезиларли даражада озайиши кутилмоқда.\n2010 йил воқеаларидан сўнг ўзбек мактабларида қирғиз ва рус тили синфлари, қирғиз мактабларида эса рус тили синфлари ташкил қилинган. Ҳозирда Ўшдаги 10та ўзбек мактабида рус тили синфлари бор.


[NAME] => Соғлиқни сақлаш вазирлиги мурожаатномаси\n[~NAME] => Соғлиқни сақлаш вазирлиги мурожаатномаси\nСоғлиқни сақлаш вазирлиги мурожаатномаси\nСўнгги вақтларда бутун дунёда янада кенг тарқалаётган коронавирус инфекциясининг навбатдаги тўлқини юртимизни ҳам четлаб ўтмади. Касалликнинг “омикрон” штамми мамлакатимизда ҳам аниқланди.\nЖаҳон соғлиқни сақлаш ташкилоти хулосасига кўра, эмлаш  коронавирус касаллигини олдини олишнинг ягона йўлидир. Жумладан, COVID-19нинг турли штаммлари, хусусан, тез тарқалувчи “омикрон”га қарши курашда ҳам мавжуд вакциналар ижобий натижа бермокда. Таҳлиллар вакцинация даражаси юқори бўлган давлатларда ушбу штамм туфайли касалланиш даражаси паст ва енгил ўтаётганини кўрсатди.\n- эмлашга қарши тиббий кўрсатмалари бор фуқаролар бундан мустасно. Тиббий чекловлар рўйхати Соғлиқни сақлаш вазирлигининг интернетдаги ресурсларида мавжуд.\n- 20 нафардан ортиқ эмланувчиси бор ташкилотларга эса сайёр эмлаш бригадасини жалб этиш имконияти ҳам яратилган.\n- Энг муҳими, эмлаш бепул амалга оширилади.\nЭмлаш масалалари бўйича мурожаат учун Санитария-эпидемиологик осойишталик ва жамоат саломатлиги хизматининг телефон рақами:  78-888-01-01\nКасаллик кенг тарқалишининг олдини олишда, бу синовли кунлардан омон-эсон ўтишимизда ўз ҳиссангизни қўшинг.\n[TIMESTAMP_X] => 14.01.2022 17:08:51\n[~TIMESTAMP_X] => 14.01.2022 17:08:51\n[ACTIVE_FROM] => 14.01.2022 17:00:00\n[~ACTIVE_FROM] => 14.01.2022 17:00:00\n[DETAIL_PAGE_URL] => /en/press/1/so-li-ni-sa-lash-vazirligi-murozhaatnomasi/\n[~DETAIL_PAGE_URL] => /en/press/1/so-li-ni-sa-lash-vazirligi-murozhaatnomasi/\n[CODE] => so-li-ni-sa-lash-vazirligi-murozhaatnomasi\n[~CODE] => so-li-ni-sa-lash-vazirligi-murozhaatnomasi


Аллергиядан бутунлай халос бўлиш мумкинми? - 21 Декабря 2015 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2017-09-25, 4:56 AM\nГлавная » 2015 » Декабрь » 21 » Аллергиядан бутунлай халос бўлиш мумкинми?\nЖаҳон Соғлиқни сақлаш ташкилотининг эпидемиологик маълумотларига кўра, дунё аҳолисининг 50 фоизи аллергик касалликлар билан оғрийди. Аммо рақамлар бундан ҳам катта бўлиши мумкин...\nҚОН ИЧИДАГИ "БЕГОНА”\nИнсонларда ташқи таъсирлар (дарахт гуллари чанги, уй чанги, маиший кимё, ҳайвонлар жуни, ўсимликлар чанги, ўсимлик оқсиллари, замбуруғлар)га нисбатан қонда иммуноглобулин Е ошиб кетади. Бу ҳимоявий характерга эга, яъни иммуноглобулин Е қонимизга тушган "бегона”ни йўқ қилади. Кўпчилик кишиларда бу ҳолат ҳеч қандай белгиларсиз ўтиб кетади.\nОлимларнинг аллергия ирсий касаллик дейишларида ҳақиқат бор. Ота ёки онасининг биронтаси аллергик касаллик билан оғриса болага ўтиш эҳтимоли 30 фоизни ташкил қилади. Аммо ота-онаси соғлом болалар ҳам аллергия билан туғилиши ёки аллергик касалликка чалиниши мумкин. Охирги йиллардаги аллергик касалликларнинг кўпайиб кетишини кўпроқ экологиянинг бузилиши билан боғлашмоқда. Ҳозирда иқтисоди яхши ривожланган ва ривожланаётган давлатларда аллергик касалликларнинг бирмунча кўпроқ учраши бунинг исботидир.\nИммун тизими аллерген (ёт бегона нарса) билан узвий алоқада бўлганда унинг хусусиятларини хотирасида сақлаб қолади. Кейин ўша аллерген билан қайта учрашганда эса уни "таниб” қарши ҳужумга ўтади. Ушбу жараён сенсибилизация жараёни дейилади. Бу турли кишиларда турлича кечади ва бир неча кундан бир неча йилгача давом этиши мумкин. Ҳар бир киши аллергиянинг турлари ҳақида қисқача маълумотга эга бўлиши керак.\nЮқорида айтиб ўтганимиздек сенсабилизация бўлган организмга қайта ва қайта аллерген тушиши натижасида организмдаги аллергик реакция ривожланиб кетаверади. Яъни касаллик енгил даражадан оғиргача бориб етиши мумкин. Оддийроқ қилиб айтганда, аллергик ринитда вақтида даволанмай эътиборсизлик қилсак, у енгил даражадан оғирига ўтади. Бунда ҳам даволанмасак акса уриш ва бурундан сув келишига кечаси бўғилишлар қўшилади яъни астма касаллиги ривожланади.\nТери аллергияси маиший химия, турли хилдаги металлар, дорилар ва косметикалар, овқат маҳсулотлари ва бошқа аллергенлар сақловчилар теридаги ўзгаришлар билан кечади. Булар ҳар хил теридаги ўзгаришлар билан кечадиган аллергик касалликларни келтириб чиқаради, яъни аллергик дерматозлар пайдо бўлади. Булар экзема, эшак еми, эксудатли диатез ҳар хил катталикдаги тошмалар ёки пуфакчалар кўринишида бўлиши мумкин.\nСУТДАН ТО ЦИТРУСГАЧА...\nОвқат аллергиясида кўпинча таркибида аллерген сақловчи маҳсулотларни кўпроқ истъмол қилиш натижасида келиб чиқади. Бу бошқа озиқ-овқат маҳсулотлари аллергия чақирмайди, дегани эмас. Зеро ҳар қандай озиқ-овқат маҳсулотлари аллергия чақириши мумкин. Ушбу аллергия ҳам иммунореакция ҳисобига келиб чиқади ва қориндаги оғриқ, қусиш, ич кетиши, Квинке шиши, эшак еми – экзема, теридаги қичишишлар кузатилади.\nБУТКУЛ ЙЎҚОТИШ ҚИЙИН, АММО...\nСурункали касаллик бўлгани учун аллергияни бутунлай организмдан йўқотиб юбориш анчагина мушкул. Касаллик қўзишининг олдини олиш учун соғлом турмуш тарзини ташкил қилиш керак. Булар қуйидагилардан иборат: мавсумий чанг аллергиясининг қўзиш вақтида бошқа жойга вақтинча кўчиб ўтиш, агарда ҳар қандай гулга аллергиянгиз бўлса, уй ичи ва ташқарисидаги гуллар, ит, мушук жунларига аллергиянгиз бўлса улардан воз кечиш лозим.\nҲозирда аллергияни тўлиқ дори-дармон билан даволаб юборишнинг имкони мавжуд эмас. Шу давргача ишлаб чиқарилган биринчи, иккинчи ва учинчи синфга эга бўлган антигистамин дорилар касалликнинг хуружи даврида фақатгина аллергиянинг белгиларини вақтинча худди "тез ёрдам”дек тўхтатади, аммо аллергияни буткул даволамайди.\nUshbu ma'lumot http://darakchi.uz dan olindi!\nКатегория: Foydali maslahatlar / Полезны советы | Просмотров: 640 | | Теги: Yangilik, newsuz, uznews, xabarlar, habarlar, Новости, Yangiliklar, ahborot, news | Рейтинг: 0.0/0


Каримов режимининг “қора” мероси « Ўзбекистон Халқ Ҳаракати\nКаримов режимининг “қора” мероси\n17 December 2014 - 14:16\n“Омонатга хиёнат” туркумидан (5-қисм)\n1994 йилга келиб, Ўзбекистон ичкарисидаги очиқ сиёсий рақибларини тор мор қилган И.Каримов режими мамлакат тараққиёти учун Конституция доирасидаги сиёсий рақобатларга бехуда вақт сарфламаслик даъвосини қила бошлади. Ўзбекистон хукуматининг халқаро мажбуриятлари доирасидаги сиёсий рақобатга ахоли ичида хам, хукумат ичида хам йўл қўймаслик мақсадида\nмаъмурий ресурслардан, Хавфсизлик Хизмати имкониятларидан хукумат назоратсиз фойдаланди.\nДавлатни новиждонан бошқариб келаётган И.Каримов режими ахоли учун жабр, зулмдан иборат ўз сиёсатини узоқ йиллардан бери давом эттириб келмоқда.\nАсоссиз ўзбек сўмини муомалага киритиш, шунингдек “қароқчилик” ка асосланган Давлат харид бахоларини ахолининг асосий даромад маблағлари бўлган пахта ва донга белгилаш –Ўзбекистонда товар-пул муносабатларини бутунлай издан чиқишига олиб келди. Ахоли, фермерлар, ишлаб чиқарувчилар учун махсулотларини сотиш бозори яксон бўлди. Бозор рақобатига асосланган\nтуб маънодаги миллий ишлаб чиқариш йўқ қилинди.\nЎз ерига, ўзбекона қадриятларга қаттиқ боғланган ахоли яшаб қолиш, одамдек яшаш учун ватанни ташлаб чиқишга мажбур бўлдилар.\n1994 йилда мамлакат тараққиёти учун даъво қилинган сиёсий рақобатга вақт сарфламаслик даъвоси Республика иқтисодиётида қинғир ишларни назоратсиз амалга ошириш мақсадида қилинганлиги ҳозирги кунда аниқ кўринмоқда.\nЗийрак, сабр матонатли ўзбеклар бобомиз Амир Темурга вафо қилмаган тожу тахт И.Каримовга хам вафо қилмаслигини сезиб билиб турибдилар.\nОчиқ ва ҳалол рақобатни истамаган И.Каримов режими ёпиқ, яширин, шафқатсиз рақобат гирдобига тушиб қолганини эл юрт кўриб турибди.\nДавлатни тарққиёт сари эмас, аксинча таназзул сари етаклаган юқоридаги сиёсат оқибатлари бугун ўз бошини кўтармоқда. И.Каримов режими ўзининг адолатсиз сиёсати оқибатларини очиқ тан олиб, халқдан кечирим сўраб, қилган хато ва камчиликларини ўз вақтида тўғрилаш ўрнига уларни кейинги хуқуматга “қора” мерос сифатида қолдириш йўлидан бормоқда.\nИ. Каримов режимининг “қора” мероси:\n1. Ўзбекистон ижроия хукуматини , қонунчилик хокимияти кўмагида, Республика Марказий Банкининг олтин валюта захиралари билан таъминланмаган 60- 80 триллион сўм миқдоридаги қоғоз пулларни муомалага киритиши оқибатлари.\n2. Узоқни ва адолатни кўзламаган нафақа тизимининг барбод бўлиши оқибатлари.\n3. Мустақил ва одил суд тизимининг шаклланмаганлиги оқибатларидир.\nИ.Каримовнинг кўз ўнгида қинғир ишларга мойил хокимиятпараст, нопок амалдорлар ватанимиз иқтисодиёти остига дахшатли “Атом” бомбасини ўрнатишга муваффақ бўлдилар. Бу “Атом” бомбасини зарасизлантирмасдан туриб, Ўзбекистон на Ғарбга- халқаро валюта жамғармаси, Жахон савдо ташкилоти билан музокараларга бора олади, на Россия, Қозоғистон, Туркманистон, Қирғизистон ва Тожикистон билан тенг хуқуқли икки томонлама очиқ алоқаларни ўрната олади, на коррупцияни жиловлай олади.\nИ.Каримов режимига ва Ватанга садоқат билан хизмат қилган ва қилаётган миллионлаб куч ишлатар тизимларининг хизматчилари ва яхшими, ёмонми хокимият амалдорларини кексалик нафақа пулларини Бюджетдан ташқари пенсия жамғармаси томонидан тўлаш мажбурияти оқибатлари тахликаси жуда хавфлидир.\nИшга яроқли аҳолининг тенг ярми мавжуд пенсия жамғармаси доирасидан четда қолиб кетаётганлиги ва уларга кексалик нафақа пулини тўлаш муаммоси кейинги хукуматга “бош оғриғи” сифатида қолдирилмоқда.\nСудларнинг мустақил эмаслиги, Ўзбекистон давлати номидан чиқарилаётган айрим суд қарорларини Конституция рухи ва мазмунига, хукуматнинг халқаро мажбуриятларига мос келмаётганлиги муаммоси оқибатлари кейинги хукумат ечимига йўлланмоқда.\n“Аҳмоқ одамлар ёнида товламачилар ва қаллоблар доимо топилади”. “Аҳмоқ хукумат ёнида эса товламачилар, қаллоблар ғужғон ўйнаб, шайтонлар рақсга тушиб, болалаб кетадилар” дейдилар мутафаккирлар.\nҚоғоз пулларни қонун чиқарувчилар кўмаги билан муомалага киритиб, “Чўнтак кесиб” ўғрилик қилиш илмининг ватани АҚШ хисобланади. 1890 йилда бу турдаги ўғрилик АҚШ халқи бошига не мусибатларни солмади.\n1920 йил бундай қонунлаштирилган ўғрилик оқибатлари 1 жахон урушида мағлуб бўлган Германия ахолиси бўйнига тушди. Урушда кўрган талофатларини фойдаси билан немис халқидан ундириб олиш илинжида бўлган америкалик ўғрилик ижодкорлари немис хуқуматини қонунлаштирилган ўғрилик қилишга ундадилар.\nДунё мутафаккирларининг таъкидлашича жуда катта ўғриликлар АҚШда буюк депрессияни, Германияда эса фашизмни дунёга келишини таъминлаб берди. Ўзбекистонда нима бўлишини вақт кўрсатади.\nНаҳотки Ўзбекистондаги чўнтак кесиш амалиётида АҚШ чўнтак кесарларининг тажрибаси ва шарпаси бор ? Юқорида таъкидлаганимиздек ватани АҚШ бўлган қонунлаштирилган ўғрилик билан сариқ иблис – олтин васвасасига тушган йирик банкирлар ва уларнинг рахнамолари шуғулланишган. Уларнинг мақсадлари не бўлса хам олтинни хеч кимга бермаслик бўлган ва бу йўлда хийла ишлатганлар.\n“Ўзбекистон олтинига кимлар кўз тикмоқда?” деган савол туғилади.\nМустақиллик йилларида қазиб чиқарилган 1400 тоннадан ортиқ олтин қаерда? Наҳотки нопок амалдорлар Ўзбекистон олтинини 1992 йилги давлат қарзлари (облигациялар) каби “туя” қилиб юбордилар ?\n5.12.14 куни Президент И.Каримов Конституция байрами кунида қилган маърузасида “Ўзбекистон хукуматининг ички қарзлари умуман йўқ” деб таъкидлади. Бизнинг фикримизча, И.Каримов маърузасини тайёрлаган амалдорлар Президентни мавжуд реал воқеликдан чалғитиш мақсадида унга шундай ахборот берганлар.\nМарказий Банк балансида бўлган пул фабрикасидан янги чиқарилаётган пуллар Марказий Банкнинг кредит хисобидан чиқарилади ва уни қарзга олаётган субъектларнинг кредит хисобига ёзилади. Оддий бухгалтерия амалиёти кредиторлик ва дебиторлик қарзлари вужудга келади. Молия вазирлиги, республика хукумати амалдорлари бошчилигида, розилигида ва иштирокида Марказий Банкдан олинган барча қарзлар Ўзбекистон хукуматининг ички қарзи ҳисобланади. Бизнинг ҳисобимиз бўйича ҳозирги хукуматнинг ички қарзи 60- 80 триллон сўмни ташкил этади.\nЗийрак, сабр матонатли ўзбеклар “Кимки бировга, эл юртга жабр, зулм, ёмонлик қилса, билсинким, у ўзига жабр, зулм, ёмонлик қилибди” дейдилар.\nҲикматли ривоятларда “Кимки не қилса, у ўзига қиладур” дейилган.\nМустақил иқтисодчи: /Ж.Шосалимов/\nҲуқуқ химоячиси: /Ш.Рустамов/


Австралияда биринчи бор бошқарувчисиз автомобиль ишга тушди\n09:45 / 07.11.2015\nМамлакатнинг Аделаида шаҳрида ўзи бошқариладиган Volvo XC90 автомобили 7 км. масофани босиб ўтди. Ундаги кўплаб функциялар тизими янгиланган. Аввал ҳам шунга ўхшаш автомобиль намойиш этилган эди. Аммо унининг рулини ҳар эҳтимолга қарши ушлаб туриш талаб этиларди.\nБу сафар машина батамом ҳайдовчисиз бўлди. Йўл ва транспорт саноатида тадқиқотлар олиб борувчи ARRB компаниясининг бошқарувчи директори Жерард Волдроннинг маълум қилишича, бу кашфиёт Австралия ҳайдовчисиз автомобиллар технологиялари моҳиятини тубдан ўзгартириб юборди.


Яна битта қонун маъқулланди, бошқа масалалар кўриб чиқилди | NORMA.UZ\nЯна битта қонун маъқулланди, бошқа масалалар кўриб чиқилди\n2018 йил 14 декабрь куни Сенатнинг ўн еттинчи ялпи мажлиси ишини якунлади.\nМажлиснинг иккинчи куни сенаторлар “Халқаро миграция ташкилоти Конституциясини (Брюссель, 1953 йил 19 октябрь) ратификация қилиш тўғрисида”ги Қонунни кўриб чиқиб маъқулладилар. Шу тариқа, умуман 18 та қонун кўриб чиқилиб маъқулланди (бу ерга ҳам қаранг).\nШунингдек, Парламент юқори палатаси аъзолари Олий суд таркибига ўзгартиришлар киритиш тўғрисидаги масалани кўриб чиқдилар. Унинг якунлари бўйича Сенатнинг тегишли қарори қабул қилинди.\nСенаторлар ички ишлар вазирлиги, ташқи ишлар вазирлиги раҳбарлари ва Фарғона вилояти ҳокимини эшитдилар.\nИчки ишлар вазири сенаторларни ички ишлар органларининг жиноятчиликка қарши курашиш ва ҳуқуқбузарликларнинг олдини олиш соҳасидаги фаолияти тўғрисидаги ахборот билан таништирди. Бунда тегишли тузилмаларнинг олисда жойлашган аҳоли пунктларидаги ишини фаоллаштиришга алоҳида эътибор қаратди. Бунинг учун қўшимча равишда ички ишлар органларининг бўлинмалари ва таянч пунктлари ташкил этилиб, профилактика инспекторларининг сони оширилди.\nТашқи ишлар вазирлигининг ҳисоботида ташқи иқтисодий идора ва мамлакатимизнинг хориждаги муассасалари томонидан савдо-иқтисодий ҳамкорлик соҳасида умумий суммаси $6 млрд. бўлган 80 дан ортиқ ҳужжатни имзолашда кўмак берилганлиги таъкидланди. Шунингдек, 2018 йил ноябрь ойининг охирига келиб, Ўзбекистоннинг дипломатик миссиялари томонидан умумий қиймати $21 млрд. бўлган 372 та лойиҳа ишлаб чиқилмоқда. Хорижий муассасалар томонидан Ўзбекистоннинг туристик салоҳиятига бағишланган қарийб 250 та тақдимот ўтказилди. Дипломатик миссиялар 50 дан ортиқ туризм кўргазмаси ва ярмаркаларда иштирок этди.\nСенаторлар Ташқи ишлар вазирлиги фаолияти самарадорлигини ошириш юзасидан тавсиялар билдирдилар. Хусусан, уларнинг фикрига кўра, Қорақалпоғистон Республикаси ва вилоятларнинг инвестиция ва туристик салоҳиятини танитиш учун Ўзбекистонда аккредитациядан ўтган дипломатик ваколатхоналарнинг янги ходимлари учун республика ҳудудларига гуруҳ бўлиб мунтазам ташрифлар ташкил этишни амалиётга жорий этиш зарур.\nФарғона вилояти ҳокими ўз ҳисоботида ҳудудларни ривожлантириш ҳамда халқ депутатлари маҳаллий Кенгашлари фаолиятига эътибор қаратди. Қайд этилганидек, Президентнинг 2017 йил 22-23 июнь кунлари ва 2018 йил 12-13 июнь кунлари Фарғона вилоятига ташрифи вақтида билдирилган топшириқларни ижро этиш доирасида 380 та лойиҳа тасдиқланди.\nСенат аъзолари 2019 йилда кўп тармоқли фермер хўжаликларини ташкил этиш дастури тўғрисидаги масалани муҳокама қилдилар. Дастур лойиҳаси Вазирлар Маҳкамаси томонидан Президентнинг “Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида” 2017 йил 9 октябрдаги Фармонига мувофиқ киритилган. Муҳокама якуни бўйича Сенатнинг қарори қабул қилинди.\nМажлис якунларига кўра Бош вазирга - контракт бўйича ҳарбий хизматга кириш ва уни ўташга оид қонун ҳужжатлари ижроси ҳолати ва бу соҳадаги ҳуқуқни қўллаш амалиёти юзасидан, шунингдек масъул бош вазир ўринбосарига - имконияти чекланган ёшларнинг таълим олиши учун яратилган шарт-шароитлар юзасидан парламент сўровлари юборилди.


Испания чемпионатининг 28-тур баҳслари тўлиқ тақвими эълон қилинди. Мусобақа бугундан давом эттирилади\nКоронавирус эпидемияси туфайли тўхтаб қолган футбол бўйича Испания чемпионати бугун — 11 июндан яна давом эттирилади.\nАрсен Венгер Англия Премер-лигаси учрашувларини томошабинларсиз ўтказишга қарши чиқди\nФутболда иккита нарса муҳим: томошабинлар ва футболчилар. Мухлисларнинг қўллаб-қувватлаши футболга ўзига хос жозиба беради.\nЕвропа Чемпионлар лигаси 1/8 финал учрашувлари ўтказиладиган саналар маълум бўлди\nЧемпионлар лигасининг 1/8 финал учрашувлари ўтказиладиган саналар маълум бўлди. "As" нашрининг ёзишича, плей-офф биринчи босқичининг жавоб ўйинлари 8 ва 9 август кунлари бўлиб ўтади.\nФутбол майдонидаги профессор\nХосе касби ҳисобчи бўлган Каталино Челаверт хонадонидаги тўртинчи фарзанд эди.Тўртала бола ҳам кўчадан бери келмас, тўп ортидан югуришгани югуришган эди. Барчаси Парагвайнинг машҳур клуби «Спортиво Лукенё» мактабида шуғулланарди. Хосенинг акалари майдонда тўп тепишар, унинг ўзи эса дарвозада турарди. Лекин орзуси...\nҚатарда жаҳон чемпионати учун қурилаётган стадионларнинг учинчиси тайёр бўлди\nШарқ мамлакатлари ичида биринчи бўлиб Жаҳон чемпионатини қабул қилаётган Қатар 8 та стадионни ўз вақтида топшириш учун ушбу мусобақага тайёргарлик ва қурилиш ишларини давом эттирмоқда.\nМесси: футбол ҳам, ҳаёт ҳам энди аввалгидек бўлмайди\nИспаниянинг «Барселона» ҳужумчиси Лионель Месси коронавируснинг дунё футболига таъсири ҳақида ўз фикрларини айтиб ўтди.\nҚайта тикланаётган Испания чемпионатининг навбатдаги турини Месси ўтказиб юбориши мумкин\nИспаниянинг «Барселона» клуби сардори Лионель Месси бир неча кундан кейин умумий гуруҳга қайтади.\nShowing 201-211 of 1,010 items.


Ўзбекистон: мева-сабзавотчиликда 2021 йилги Топ-10 асосий воқеликлар (2-қисм) • EastFruit\nБош саҳифа › Мева-сабзавот бозори › Бозорлар шарҳи › Ўзбекистон: мева-сабзавотчиликда 2021 йилги Топ-10 асосий воқеликлар (2-қисм)\nМуаллиф: EastFruit 30 Дек 21 30 Дек 21 0225\nБу Ўзбекистон мева-сабзавот бизнесидаги 2021 йилги асосий воқеликларга бағишланган мақоланинг давоми, унинг 1-қисмини қуйидаги ҳаволада ўқишингиз мумкин.\nҚиммат резаворлар ва ушбу йўналишдаги бизнесда амалга оширилмаган имкониятлар\nУмид қиламизки, қулупнай ва малинанинг юқори нархлари жаҳон мева-сабзавот бозорининг энг даромадли ва тез ривожланаётган ушбу сегментига эътибор бермаётган ўзбекистонлик инвесторлар учун ўзига хос сигнал бўлади.\nМева-сабзавот экспортининг янги трендлари\nEastFruit 2021 йилнинг октябрь ойи охирида Ўзбекистондан музлатилган сабзавот ва мевалар экспорти структураси ҳақида ёзган эди.\n2021 йилнинг март ойи охирида EastFruit таҳлилчилари мамлакат мева-сабзавот секторидаги янги стратегик устувор йўналиш – анор етиштиришни кўпайтиришнинг ижобий ва салбий томонларини батафсил таҳлил қилишди. Ушбу материал Хитой оммавий ахборот воситаларида фаол тилга олинди, чунки, бу мамлакат жаҳондаги энг йирик анор импортёри ҳисобланади. Гонконг билан биргаликда Хитой йилига 1 миллиард доллардан ортиқ қийматда анор импорт қилади.\nЎзбекистонда банан истеъмолининг ўсиши\nЭслатиб ўтамиз, аввалроқ Ўзбекистон бананни ўта кам истеъмол қиладиган давлатлар қаторига кирар эди. 2019 йил охирига келиб, Ўзбекистон аҳолиси киши бошига ўртача ҳисобда атиги 700 грамм ёки йилига беш дона банан истеъмол қилган. Жаҳон мамлакатлари ва хусусан, бизнинг минтақамизда банан истеъмолининг батафсил таҳлилини бу ердан топишингиз мумкин. 2021 йил охирида Ўзбекистонда банан истеъмоли кескин нисбий ошганига қарамай, унинг ушбу жаҳон рейтингидаги ўрни у қадар ўзгармайди.\nМева-сабзавот секторини кенг кўламда имтиёзли молиялаштириш, субсидиялар ва ушбу тармоқни ривожлантиришнинг янги тизими\nEastFruit 2021 йил давомида Ўзбекистон ҳукуматининг мева-сабзавот етиштирувчиларни рағбатлантириш, ушбу соҳани субсидиялар, имтиёзли молиялаштириш ва янги механизмлар жорий этиш билан қўллаб-қувватлаш бўйича янги ташаббусларини мунтазам ёритиб борди. 2021 йилда иқтисодиётнинг мева-сабзавот секторини ривожлантиришда муҳим аҳамиятга эга бўлган асосий ташаббусларни қуйида санаб ўтамиз.\nEastFruit 2021 йилнинг июнь ойи бошида Ўзбекистон ҳудудларида давлат-хусусий шериклик асосида замонавий иссиқхоналар ташкил этилиши ҳақида ёзган эди. Ўзбекистонда иссиқхоначилик билан шуғулланиш истагидаги ташаббускор аҳоли учун унумдорлиги паст ерларда уй-жой ва иссиқхона мажмуалари барпо этилади. Бундай уй-жой ва иссиқхона мажмуаларининг ҳар бири камида 20 сотих майдонга эга бўлади. Ушбу ҳамкорлик доирасида давлат мажмуалар учун ер ажратиб, уй-жой ва иссиқхона мажмуаларига коммуникация тармоқлари (газ, сув, электр, ички йўллар) ётқизилишини таъминлайди ва имтиёзлар беради.\n2021 йилнинг август ойи охирида давлат томонидан замонавий иссиқхоналар ташкил этиш лойиҳаларини мақсадли молиялаштириш учун жами 100 миллион доллар ажратилиши маълум бўлди. Бироқ, шу билан бирга, мамлакат иссиқхона саноатида газдан фойдаланиш билан боғлиқ муаммолар сақланиб қолмоқда, шунинг учун иссиқхона эгалари вақти-вақти билан атроф-муҳитни ифлослантиришга мажбур бўлмоқда, бу эса аҳоли саломатлигига салбий таъсир кўрсатяпти. Шу боис, саноатдаги ушбу долзарб муаммога қандайдир ечимлар топилса, мақсадга мувофиқ бўлар эди.\n2021 йилнинг 24 ноябрида Ўзбекистон мева-сабзавотчилик тармоғини ривожлантиришнинг янги тизими жорий этилиши эълон қилинган бўлиб, унинг асоси кластерлар ролини кучайтириш, кооперациянинг янги механизмларини жорий этиш, мева-сабзавот маҳсулотларини етиштирувчи корхоналарни молиялаштириш ва агрохизматлар кўламини кенгайтириш бўлади. Хусусан, 2022–2025 йилларда пахта ва ғалладан бўшаган 200 минг гектар паст рентабелли экин майдонларини босқичма-босқич захирага қайтариш амалга оширилади. Шундан 2022 йилда аҳолига мева-сабзавот етиштириш учун 80 минг гектар ер майдони бериш режалаштирилган. Бу хусусда батафсил EastFruit 2021 йилнинг 1 декабрь ва 18 декабрида эълон қилган материалларда ўқинг.\nШуни таъкидлашни истардикки, ушбу қарорларнинг аксарияти мева-сабзавот маҳсулотларини етиштириш ҳажмини оширишга қаратилган. Шу билан бирга, мамлакатимизда етиштирилаётган меваларнинг нав таркибини модернизациялаш ва такомиллаштириш, мева-сабзавот маҳсулотларини сақлаш, қайта ишлаш ва қадоқлаш инфратузилмасини такомиллаштириш ҳамда албатта, уларни маркетинги самарадорлигини ошириш каби масалаларни ҳал қилиш бўйича ташаббусларни ҳам кутиб қоламиз. Зеро, экин майдонларининг ўсишда давом этиши фонида Ўзбекистондан сабзавот ва мевалар экспорти кетма-кет икки йилдан буён пасайиб бораётгани каби хавотирли тенденцияга бир неча бор эътибор қаратдик.\nЧакана савдо бозорида янги иштирокчилар\n2021 йил хорижий супермаркетлар тармоғининг Ўзбекистон бозорига фаол экспансияси билан ёдда қолди. Бу йил Ўзбекистонга иккита хорижий ритейлер кириб келди – Қозоғистоннинг энг йирик чакана савдо тармоғи Маgnum Cash&Carry ва Россиянинг «Доброцен» дискаунтерлар тармоғи. Ҳар икки ритейлернинг Ўзбекистондаги илк дўконлари шу йилнинг сўнгги ойида очилди.\n«Доброцен» – бир ой ичида 4 дўкон\n2021 йилнинг 18 декабрь куни Россиянинг “Доброцен” чакана савдо тармоғи Ўзбекистондаги биринчи дўконини Бухорода очди, унда 1500 дан ортиқ номдаги озиқ-овқат маҳсулотлари, маиший кимё воситалари ва ноозиқ-овқат маҳсулотлари тақдим этилди. 2021 йилнинг 25 декабрь куни «Доброцен» тармоғи Ўзбекистоннинг бошқа шаҳарлари – Тошкент, Қарши ва Марғилонда яна учта дўконини очди. Шундай қилиб, Ўзбекистонда «Доброцен» дўконлари сони 4 тага етди.\n2021 йилнинг август ойи ҳолатига кўра, Россиянинг «Доброцен» чакана савдо тармоғи 400 та дўконга эга эди. Хорижда «Доброцен» тармоғи Ўзбекистондан ташқари фақат икки давлатда мавжуд: 2019 йили у Беларусда, 2021 йилнинг апрель ойи охирида эса Қозоғистонда биринчи дўконини очган.\n«Доброцен» чакана савдо тармоғининг ўзига хос хусусияти – бу савдо майдони ва омборга бўлинмасдан, товарларни пештахталарда эмас, балки тўғридан-тўғри паллетларда тақдим қилиш билан дўкон-омбор форматида ишлаш. Ритейлернинг ассортименти арзон нархлардаги юқори сифатли озиқ-овқат ҳамда кундалик уй-рўзғор буюмларининг 1200 га яқин номларини ўз ичига олади.\nБонус – Ўзбекистон мева-сабзавот бизнесининг даромадли инвестицион нишалари\nЎзбекистон мева-сабзавот бизнесидаги глобал трендларга нисбатан камроқ эътибор қаратишда давом этиб, анъанавий экинларнинг анъанавий навларига кўпроқ эътибор қаратмоқда. Бу қулай, бироқ, бошқа томондан, ўзга давлатлар бундан яхши даромад олайтган бир пайтда Ўзбекистон ушбу имкониятларни бой бериб қўймоқда. Айтганча, Ўзбекистон учун замонавий ва сотиш нархи юқори бўлган товарларга таяниш ниҳоятда муҳим, чунки, мамлакат асосий савдо бозорларидан узоқда жойлашган ва денгиз портларига чиқиш имкониятлари чекланган, шу боис, мазкур мамлакат учун чет давлатларга товар транспортировкаси рақобатчиларга нисбатан қимматроққа тушади.\nЎзбекистон ўз фойдасини олиши мумкин бўлса-да, қўлдан бой бераётган ўша даромадли нишаларнинг ўзига хос рейтингини келтирмоқчимиз.\nГолубика – энг қиммат ва трендли резавор бўлиб (дарвоқе, Ўзбекистонга уни импорт ҳажми ошиб бормоқда), мамлакатга ушбу резавор экспортидан юзлаб миллион доллар даромад келтириши мумкин. Мисол учун, Перу голубика экспортидан йилига 1 миллиард доллар ишлайди. Бу хусусда батафсил маълумотни мана бу ерда ўқинг.\nЁнғоқ: писта, бодом, фундук, грек ёнғоғи – Ўзбекистонда ушбу турдаги экинларнинг кўп навларини етиштириш учун жуда қулай иқлим шароитлар мавжуд, аммо бу имкониятлардан амалда етарлича фойдаланилмаяпти. Мисол учун, АҚШнинг худди шундай иқлимли Калифорния штатида ёнғоқ етиштирувчилар ҳар йили тахминан 9 миллиард долларлик ёнғоқ экспорт қилади! АҚШдаги ички ёнғоқ бозори ҳам катта эканлигини ҳисобга олсак, Ўзбекистон ёнғоқдан қанча даромад олиши мумкинлигини тасаввур қилиш мумкин. Дарвоқе, АҚШдан фарқли ўлароқ, Ўзбекистонда ишчи кучи билан боғлиқ муаммолар йўқ! Бизнинг YouTube каналимизда “Ёнғоқлар” плейлисти мавжуд бўлиб, унда АҚШ ва Грузияда ёнғоқнинг турли навларини етиштириш, ҳосилни йиғиб олиш ва қайта ишлаш бўйича кўплаб видеолар, шунингдек, ёнғоқ етиштириш бўйича жаҳондаги етакчи мутахассисларнинг видеотақдимотлари бор.\nРезаворлар: Ўзбекистон иқлим зонаси ва иссиқхона технологияларидан самарали фойдаланиш эвазига қулупнай, малина, маймунжон ва бошқа анъанавий резаворларни деярли бутун йил давомида экспорт қилиши мумкин. Ушбу резаворлар соғлом овқатланиш трендларининг энг юқори чўққисида ва улар рўйхати тобора кенгайиб бормоқда. Резавор музлатиш сегменти ҳам катта суръатлар билан ўсиб боряпти. Испания резаворлар экспортидан йилига 1,5 миллиард доллар, Польша тахминан 700 миллион доллар даромад олади. Ажойиб иқлимга эга ва арзон ишчи кучи мавжуд Ўзбекистон эса бундан деярли ҳеч қандай фойда кўрмаяпти. Ҳатто Тожикистонда ҳам бу сегмент тезроқ ва муваффақиятлироқ ривожланмоқда. Шунинг учун бу борада ҳам кўплаб имкониятлар мавжуд.\nКиви. Ушбу мева етиштириладиган мамлакатларда у фермерлар учун энг даромадли экинлардан биридир. Мисол учун, Италияда кўплаб фермерлар узумзорларни илдизи билан юлиб ташлаб, уларнинг ўрнига киви экишмоқда. Жаҳон киви савдоси юқори суръатларда ўсиб боряпти. Минтақадаги мамлакатлардан Грузия бу соҳани ривожлантиришда энг муваффақиятли ҳисобланади, у ҳатто кивини Японияга экспорт қиляпти – жаҳондаги энг қиммат ва талабчан бозор! Ўзбекистонда ҳам киви ўсади, лекин, афсуски, саноат плантациялари деярли йўқ. Биз бир боғбон тажрибасидан Ўзбекистонда киви етиштиришнинг ўзига хос хусусиятлари ҳақида ушбу мақолада ёзган эдик.\nАвокадо – жаҳон боғдорчилик савдосининг энг юқори суръатларда ривожланаётган сегментидир. Ушбу мева дастлабки ҳисоб-китобларга кўра, Ўзбекистонда жуда муваффақиятли етиштирилиши мумкин. Мексика авокадо экспортидан йилига тахминан 3 миллиард доллар даромад олади. Грузияда эса биринчи тижорат авокадосининг плантацияси ташкил этилган. Минтақавий авокадо бозори таҳлилини бу ерда ўқишингиз мумкин.\nСарсабил – бу маҳсулот ҳам соғлом овқатланиш трендида мавжуд. Бутун жаҳонда, шу жумладан, Россияда унга талаб тез ўсиб бормоқда. Ўзбекистон иқлим қулайликларини ҳисобга олсак, бундан фойдаланиши мумкин. Ўзбекистоннинг сарсабил етиштириш имкониятлари ҳақида биз ушбу мақолада батафсил ёзганмиз.\nДарҳақиқат, мева-сабзавот бизнесининг Ўзбекистон учун анъанавий тармоқларида ҳам кўплаб нишалар мавжуд. Масалан, тўғри совутилган, қадоқланган ва Хитойга етказиб берилган бир хил сифатли йирик гилос анъанавий усулда етиштирилган ва Россия бозорига экспорт қилинадиган гилосдан бир неча баробар кўпроқ даромад келтириши мумкин. Айтганча, “Ўзбекистонда гилос етиштиришнинг анъанавий технологиялари” ва “Ўзбекистонда гилоснинг ультразамонавий технологиялари” номли иккита видеомизни томоша қилиб, ушбу ёндашувларни солиштиришингиз мумкин.\nШундай ўхшашликларни бошқа сегментларда ҳам кўриш мумкин. Ўзбекистон экспорт тушумлари ўсиши ва ушбу соҳа билан шуғулланаётган ҳар бир кишининг фаровонлигини таъминлаш учун замонавий ва қиммат маҳсулотларга, шунингдек, уларнинг юқори сифатига эътибор қарата бошлайди, деб умид қиламиз.\nАгар биз муҳим трендларнинг бирортасини ёддан чиқарган бўлсак, ушбу материалга шарҳларда қўшимчалар киритсангиз миннатдор бўламиз.


Бўзатов ҳамда тўртта туман абитуриентлари учун мақсадли грант ўринлари ажратилди - AJINIYOZ NOMIDAGI NUKUS DAVLAT PEDAGOGIKA INSTITUTI\nБўзатов ҳамда тўртта туман абитуриентлари учун мақсадли грант ўринлари ажратилди\n2021-2022 ўқув йилида республика олий таълим муассасалари бакалавриатининг кундузги таълим шакли бўйича давлат буюртмаси асосида ўқишга қабул қилиш параметрдаридан давлат гранти асосидаги қабул кўрсаткичлари доирасида халқ таълим соҳасида олий маълумотли кадрларга эҳтиёж юқори бўлган ҳудудлар учун мақсадли қабул параметрлари тасдиқланди.\nШу аснода Ажиниёз номидаги Нукус давлат педагогика институтининг бир нечта кундузги бакалавриат таълим йўналишларининг қорақалпоқ гуруҳлари учун жами 63 та мақсадли грант ўрни ажратилди.\nТаъкидлаш жоиз, мақсадли қабул кўрсаткичлари туманлар кесимида қўйидагича белгиланган.\nБўзатов тумани учун:\n5110200 – Физика ва астрономия таълим йўналиши қорақалпоқ гуруҳига 1 ўрин;\n5111600 – Миллий ғоя, маънавият асослари ва ҳуқуқ таълими йўналиши қорақалпоқ гуруҳига 1 ўрин;\n5111302 – Она тили ва адабиёти: қорақалпоқ тили ва адабиёти таълим йўналиши қорақалпоқ гуруҳига 1 ўрин;\n5111400 – Хорижий тил ва адабиёт: инглиз тили таълим йўналиши қорақалпоқ гуруҳига 1 ўрин.\nМўйноқ тумани учун:\n5110100 – Математика ва информатика таълим йўналиши қорақалпоқ гуруҳига 6 ўрин;\n5110200 – Физика ва астрономия таълим йўналиши қорақалпоқ гуруҳига 3 ўрин;\n5110300 – Кимё таълим йўналиши қорақалпоқ гуруҳига 1 ўрин;\n5110400 – Биология таълим йўналиши қорақалпоқ гуруҳига 1 ўрин;\n5110500 – География ва иқтисодий билим асослари таълим йўналиши қорақалпоқ гуруҳига 1 ўрин;\n5111301 – Она тили ва адабиёти: рус тили ва адабиёти таълим йўналиши қорақалпоқ гуруҳига 1 ўрин;\nТахтакўпир тумани учун:\n5110100 – Математика ва информатика таълим йўналиши қорақалпоқ гуруҳига 2 ўрин;\n5111400 – Хорижий тил ва адабиёт: инглиз тили таълим йўналиши қорақалпоқ гуруҳига 1 ўрин;\n5111700 – Бошланғич таълим йўналиши қорақалпоқ гуруҳига 1 ўрин.\nТўрткўл тумани учун:\n5111302 – Она тили ва адабиёти: қорақалпоқ тили ва адабиёти таълим йўналиши қорақалпоқ гуруҳига 4 ўрин.\nЭлликқалъа тумани учун:\n5110200 – Физика ва астрономия таълим йўналиши қорақалпоқ гуруҳига 2 ўрин;\n5110300 – Кимё таълим йўналиши қорақалпоқ гуруҳига 3 ўрин;\n5110400 – Биология таълим йўналиши қорақалпоқ гуруҳига 2 ўрин;\n5110600 – Тарих таълим йўналиши қорақалпоқ гуруҳига 2 ўрин;\n5110500 – География ва иқтисодий билим асослари таълим йўналиши қорақалпоқ гуруҳига 2 ўрин;\n5111301 – Она тили ва адабиёти: рус тили ва адабиёти таълим йўналиши қорақалпоқ гуруҳига 3 ўрин;\n5111400 – Хорижий тил ва адабиёт: инглиз тили таълим йўналиши қорақалпоқ гуруҳига 3 ўрин.\nМаълумот учун, мақсадли қабул – бу маълум бир таълим йўналишида муайян ҳудудлар учун алоҳида ажратилган давлат гранти асосидаги қабул ҳисобланади.\nЯъни, юқоридаги туманлар учун ажратилган ўринларга бошқа туманларда истиқомат қилувчи абитуриентлар мақсадли қабулда иштирок эта олмайди.\nМақсадли қабул квоталари учун қуйидаги категориядаги абитуриентлар ҳужжат топшира олади:\n– мақсадли қабул белгиланган ҳудудда доимий яшайдиганлар (паспортдаги маълумоти бўйича);\n– умумий ўрта мактабни битирганлиги тўғрисида тегишли ҳужжатга эга бўлганлар (10-11-синф асосида);\n– ўрта махсус, касб-ҳунар маълумоти тўғрисидаги тегишли ҳужжатга эга бўлганлар.


Вагиз Галиулин: Шунча йўл босиб еврокубокларда ўйнамаслик алам қиляпти...\n11 май, 2018, 13:31 1506\nХабарингиз бор 9 май куни Россия кубоги финалида ҳамюртимиз Вагиз Галиулин тўп сурадиган “Тосно” клуби финалда қуйи дивизион вакили ҳисобланган Курскнинг “Авангард” (2:1) жамоасини мағлуб этди ва бош совринни қўлга киритди.\nҚизиғи шундаки, ленинградликлар регламент бўйича кубок соҳиби сифатида Европа лигасида иштирок этиш ҳуқуқига эгалар. Бироқ, Россия футбол иттифоқи жамоани УЕФА лицензиялаш талабларини бажармагани сабаб ушбу йўлланмадан махрум этилиши ҳақида эълон қилди. Шундан сўнг SPORTS.uz мухбири дархол Вагиз Галиулин билан алоқага чиқди ва бу борадаги фикрларини сўради.\n- Авваламбор Россия кубогини қўлга киритганингиз билан сайтимиз номидан табриклаймиз. Буларнинг барчаси қандай содир бўлди?\n- Табриклар учун катта раҳмат. Бу ғалабам ўзбек футболининг ҳам ғалабасидир. Кубок финалигача босиб ўтган йўлимиз жуда машаққатли кечди. Айниқса, “Спартак”ка қарши ярим финал баҳси жудаям оғир бўлган эди. Бироқ биз жамоадошларимиз билан бир бўлиб ҳеч нарсага аҳамият бермай фақат ғалаба ҳақида ўйладик ва якунда кўзлаган мақсадимизга эришдик.\n- Эшитишимиз бўйича “Тосно” УЕФА лицензиялаш талабларини бажара олмагани сабаб ўзининг чўнтагидаги Европа лигаси йўлланмасидан махрум этилармиш....\n- Тўғриси ҳозир бу борада нималар бўлаётганини ўзим ҳам тушунмаяпман. Жамоада муаммолар жуда кўп. Молиявий муаммолар, стадион ва ҳокозо...Шу сабабли ҳам “Тосно” УЕФА лицензиялашидан ўта олмаяпти. Менимча жамоа ушбу мусобақада қатнашмаса керак.\n- Бу қадар узоқ ва машаққатли йўл босиб, халқаро майдонда ўйнаш имкониятини қўлга киритгандан сўнг унда иштирок этмаслик алам қилмайдими?\n- Албатта, бу жуда аламли. Тўғриси аксарият ёш футболчиларимизда Европа лигасида ўйнаб, ўзини халқаро майдонда кўрсатиш орзуси бор эди. Минг афсуски бу нарсалар биз футболчиларга боғлиқ эмас. Барчасини раҳбарият ҳал қилади.\n- Бу масалада ўзгариш бўлиши мумкинми?\n- Балким. Бу борада яқин 2-3 кун ичида якуний қарор эълон қилинади.


Боласини бўзлатган бағритошлар...\nЎзбек халқи борки, болам деб яшайди. Шукрки, сайёрамиз аҳли олдида умумэътироф этилган инсоний фазилатларимиз қаторида болажонлигимиз, меҳру оқибатимиз билан ҳам алоҳида обрў қозонганмиз. Бироқ... Афсуски, гуруч курмаксиз бўлмаганидек, орамизда миллий қадриятимизга айланиб кетган ана шу фазилатлардан мосуво, меҳрга бегона, оқибатдан йироқ кимсалар ҳам учраб туради.\nНавоий вилоятида яшовчи Латофат Ғуломова ва Дилмурод Эргашев (исм-фамилиялар ўзгартирилган) ана шундай инсонлар сирасидан чиқиб қолди. Улар йиллар мобайнида 2004 йилда туғилган қизи Садоқат Йўлдошева олдидаги ота-оналик бурчини бажармай келишди. Тақдир экан, бир оила бўлиб яшамади, иккисининг йўли айрилди, аммо ўртадаги бегуноҳ норасида меҳрга зор бўлди.\nЯхшиямки, юртимизда кўнгли ўксик гўдакларнинг бошини силовчи, уларга ғамхўрлик қилувчи ташкилотлар бор. Садоқат ҳам ота-онасидан кўрмаган қайноқ туйғуни Меҳрибонлик уйидан топди, шу гўшада улғайди. Тошбағир она, масъулиятсиз ота эса бирор марта унинг ҳолидан хабар олмади. Меҳр-оқибат бешигидан маҳрум қилиб, армон эшигида ташлаб кетган дилбандининг кўзлари йўлдалигини ҳис қилишмади.\nОта-оналик ҳуқуқидан маҳрум қилинди\nЖамиятда яшаб туриб, унинг мавжуд тартиб-таомилини четлаб ўтиш мумкин эмас. Шундай бўлса, оқибатда, албатта, қонун доирасида чора кўрилади. Жумладан, Вазирлар Маҳкамаси томонидан тасдиқланган «Меҳрибонлик уйи тўғрисидаги Низом»да Меҳрибонлик уйига кам таъминланган, кўп болали оилаларнинг болалари, фақат отаси ёки онаси бор бўлган болалар ушбу оилаларни бир йилгача муддатда ижтимоий қўллаб-қувватлаш мақсадида вақтинчалик қабул қилиниши белгиланган. Оила кодексининг 79-моддасига мувофиқ, ота ёки она фарзанди олдидаги мажбуриятидан бош тортса, шу жумладан, алимент тўлашдан бўйин товласа, ота-оналик ҳуқуқидан маҳрум қилиниши мумкинлиги қайд этилган.\nЮқоридагиларга кўра, Латофат Ғуломова ва Дилмурод Эргашев ҳам Фуқаролик ишлари бўйича Кармана туманлараро судининг 2019 йил 14 октябрдаги ҳал қилув қарорига биноан, ота-оналик ҳуқуқидан маҳрум қилинди.\nСуд жараёнида Латофат Ғуломова айни пайтда дала ҳовлида ёлғиз яшашини, моддий аҳволи яхши эмаслиги боис фарзандидан хабар олишга имкони бўлмаганини айтди. «Буғдой нонинг бўлмаса, буғдой сўзинг йўқмиди?» деган нақл бор. Она қизини кўришни астойдил истаса, юрагида заррача меҳр, соғинч бўлса, ҳар қанча қийинчиликка дуч келмасин, Меҳрибонлик уйига бориш, зурриётини кўриш йўлини топарди. Афсуски, у бундай қилмади. Мурғак кўнгил йўлига муштоқлигини хаёлига ҳам келтирмади. Ахир, бу дунёда фарзанди камоли, ўғли ё қизи ҳеч кимдан кам бўлмай улғайиши, кўнгли ярим бўлмаслиги учун ўз ҳаловатидан кечиб, соғлигини, ҳатто ҳаётини гаровга қўйиб заҳмат чекаётганлар камми?\nОталик бурчини унутган Дилмурод Эргашев эса аввалдан хабардор қилинганига қарамай, суд мажлисига етиб келмади ва бу ҳолат сабаби ҳақида судга маълум ҳам қилмади. Мазкур хатти-ҳаракатидан унинг мутлақо масъулиятсиз инсон экани яна бир бор аён бўлди.\n— Иш тажрибамизда бундай қарорлар бошқа миллат вакиллари тақдирида бир неча бор қабул қилинган, — дейди Фуқаролик ишлари бўйича Кармана туманлараро суди раиси Нурали Раҳмонов. — Аммо ўзбек оиласи учун бу жуда ачинарли ҳолат. Афсуски, бундай вазият Кармана туманида ўтган йили ҳам қайд этилган эди. Бундай манзара, ҳатто, бегона болаларга ҳам парвона бўлишга одатланган, ҳамма яхши нарсаларни фақат болаларга илинадиган, меҳрини ўз фарзандидан ҳеч қачон дариғ тутмайдиган миллатимиз шаънига доғдек қўнади.\nСуд раисидан 2018 йилда ҳам Карманада ота-оналик ҳуқуқидан маҳрум қилиш ҳолати қайд этилганини эшитиб, хавотирга тушдик: бир пайтлар насл-насаб учун иснод ҳисобланган оила ажралишига бугун одатий ҳолдек қараётганимиз каби бу ҳолатга ҳам кўникиб қолмасак бўлгани...\nҚўрага қамалган қизалоқ\nКармана туманидаги «Варқ» маҳалласида яшовчи онанинг (агар у шу шарафли номга арзиса?!) қилмиши бундан-да ошиб тушди. Турмуш ўртоғидан ажралган Феруза Аҳатова ҳаётини тўғри изга солиш ўрнига енгил-елпи турмуш тарзини танлади. У 2014 йилда никоҳсиз фарзанд кўрди ва қизалоғига Малика дея исм қўйди.\nБироқ тақдиридан норози аёл Маликанинг маликалардек яшаши учун ҳаракат қилмади. Унинг қалбидаги аламзадалик оналик меҳридан устунлик қилди. Жорий йилнинг август ойидан буён таниши Соҳиб Қодиров билан ноқонуний яшай бошлаган Ферузага қизчаси Малика ортиқчалик қилди гўё. У кўпга ибрат қилиб кўрсатиладиган, бахту иқболини фарзанди камолида кўрадиган оналар каби иш тутмасдан, ҳозирча овунчоғи, келажакда суянчиғи бўлиши мумкин бўлган қизалоғини дўппослашни одат қилди. Балки у шу йўсин ўз зурриётидан қутулишни режалаштиргандир. Ўз дилбанди жонини оғритиб, мурғак кўнглига озор бериб қисматдан аламини олувчи она бу билан қаноатланмади. Ғазаби ҳаддан ошиб, беш ёшли қизчасини қўй-қўзилар боқиладиган қўрага қамаб қўйди.\nЯхшиям маҳалла бор...\n— Уйма-уй юриб, аҳоли билан суҳбатлашиш жараёнида Феруза Аҳатова ноқонуний равишда Соҳиб Қодиров билан яшаб юрганини эшитдик, — дейди «Варқ» маҳалласи раиси Ҳамид Очилов. — Соҳибнинг уйига борганимизда қўрага қамалган қизчани топдик. Дарҳол ички ишлар органига хабар бердик. Тиббий экспертиза натижаларига кўра, Садоқат Аҳатовага зарб билан уриш орқали тан жароҳати етказилгани аниқланди. Кармана тумани ИИБ томонидан Феруза Аҳатовага нисбатан жиноий иш қўзғатилди. Садоқат эса Меҳрибонлик уйига жойлаштирилди.\nТасаввур қилинг, маҳалла бўлмаганда, маҳалла билмаганда болага нима бўларди? У ўз онаси томонидан давомли равишда қийноққа солиниб, жон таслим қилиши мумкин эди. Яхшиям маҳалла бор. Маҳалланинг саъй-ҳаракати билан улкан фожианинг олди олинди. Аммо суронли уруш йилларида, ҳатто, юртига бостириб келган миллат болаларига ҳам меҳр берган ўзбек халқи орасида Ферузаю Латофат каби аёллар, оналар борлигининг ўзи катта фожиадир.


Илм - икки дунё саодати манбаидир\nҲозирги пайтда дунё ҳаётидаги тараққиёт ва ривожланишни илмсиз равнақ топган, юксалган деб бўлмайди.\nХалқимизда “олим бўлсанг олам сеники” деган ибора бежиз айтилмаган. Инсон қанчалик илм олишда давом этар экан, унинг билим доираси кенгайиб боради, тафаккури очилади, теран фикрлайди. Шунинг билан бига ҳар қандай ишнинг ечимини топади.\nМуқаддас ислом динимиз ибтидосида нозил қилинган ояти кариманинг бошланиши “Ўқи” калимаси экани ҳам илм олишнинг зарурлигига далолат қилади. Шу боис, Аллоҳ таоло илм ўрганишга интилишни ҳар бир мўмин-мусулмон зиммасидаги фарз этиб қўйган.\nХоҳлаймизми йўқми, орамизда илм деганда фақатгина диний илмни назарда тутадиган кишилар ҳам йўқ эмас. Ваҳоланки, дунёвий илм ҳам, диний илм ҳам Аллоҳнинг илми ҳисобланиб, уларни ажратиб бўлмайди. Зеро, Ҳазрати Одам алайҳиссалом дунёвий илм туфайли фазилатга эга бўлиб, фаришталарнинг таъзимига сазовор бўлганлар.\nДунёвий илм ҳам одамга ҳурмат ва фазилат келтиради. Бу борада Пайғамбаимиз (с.а.в) шундай марҳамат киладилар: “Илмни Чин-Мочин (Хитой)да бўлса ҳам, уни излаб топиб, эгаллангиз. Зеро, илм талаб қилиш ҳар бир мусулмонга фарздир”. Бу ҳадиси шарифдан ҳам динй ҳам дунёвий илмни талаб қилиш фарз эканлиги тушунилади.\nҚолаверса, Нуҳ алайҳиссалом ҳам дурадгорликни касб қилиб, бу касбга доир илмларнинг барчасини мукаммал билганлар. Шундай экан, биз бирор касб ёки ҳунарни эгалладикми? Ўша касбга доир илмларнинг барчасини мукаммал билишимиз шарт.\nЮртимизда ёшларнинг диний илмлар билан бир қаторда дунёвий илмларни ҳам мукаммал эгаллашлари учун барча шароитлар яратиб қўйилган. Зеро, Али каррамоллоҳу важҳаҳу шундай деганлар: “Болаларингизга ўзлари яшаётган давр илмларини ўргатинглар, чунки улар сизнинг даврингиздан бошқа даврда дунёга келганлар”.\nБундан кўриниб турибдики, диний, дунёвий илм демасдан барча илмларни бирдек ўрганишга ва фарзандларимизга ҳам ўргатишга ҳаракат қилишимиз керак. Аллоҳ барчамизга манфаатли илмлардан берсин ҳамда олган илмларимизга амал қиладиган бандаларидан қилсин.\nАбдуллоҳ Раҳмонов - Оқдарё туман "Човка" жоме масжиди имом-хатиби, ЎМИ Самарқанд вилоят вакиллиги мутахассиси\nКиритилган вақти: 30/11/2019 14:57; Кўрилганлиги: 681\nМатериал манзили: https://www.sammuslim.uz/articles/eductaion/ilm-ikki-dunyo-saodati-manbaidir\nЧоп этилган вақт: 19/09/2021 01:17